(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΒ΄

Πέμπτη, 20 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Θ. Θεοχάρη και Γ. Κατρούγκαλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 6ο Γυμνάσιο Νέας Σμύρνης και το 1ο Δημοτικό Σχολείο Νέου Ψυχικού, σελ.   
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
5. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, τη 19-10-2022 ποινική δικογραφία που αφορά στον τέως Υπουργό Αγροτικής Ανάπτυξης και Τροφίμων Παναγιώτη-Σπυρίδωνα Λιβανό και στον Υφυπουργό Αγροτικής Ανάπτυξης και Τροφίμων Συμεών Κεδίκογλου και ποινική δικογραφία που αφορά στον Υπουργό Κλιματικής Κρίσης και Πολιτικής Προστασίας Χρήστο Στυλιανίδη, στον Υπουργό Προστασίας του Πολίτη Παναγιώτη Θεοδωρικάκο και στον Υπουργό Υποδομών και Μεταφορών Κωνσταντίνο Αχ. Καραμανλή, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 24 Οκτωβρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας, αναφορικά με τους φόρους εισοδήματος και την πρόληψη της φοροδιαφυγής και της φοροαποφυγής», σελ.   
   
ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΧΗΤΑΣ Κ. , σελ.   
  
Β. Επί του σχεδίου νόμου του Υπουργείου Οικονομικών:  
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΘΕΟΧΑΡΗΣ Θ. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΛΟΓΙΑΔΗΣ Γ. , σελ.   
 ΣΤΑΪΚΟΥΡΑΣ Χ. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΒ΄

Πέμπτη 20 Οκτωβρίου 2022

Αθήνα, σήμερα στις 20 Οκτωβρίου 2022, ημέρα Πέμπτη και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-10-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΙΑ΄ συνεδριάσεώς του, της Τετάρτης 19 Οκτωβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας, αναφορικά με τους φόρους εισοδήματος και την πρόληψη της φοροδιαφυγής και της φοροαποφυγής».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί των κυρώσεων της σύμβασης για πέντε λεπτά. Οι Κοινοβουλευτικοί Εκπρόσωποι, εφόσον το επιθυμούν, μπορούν να πάρουν τον λόγο για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα συμφώνησε.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις 11 Μαΐου 2022 υπεγράφη στην Αθήνα, μετά από διαπραγμάτευση και εποικοδομητική συνεργασία μεταξύ των Υπουργών Οικονομικών Ελλάδας και Γαλλίας, η νέα αναθεωρημένη σύμβαση αποφυγής διπλής φορολογίας των δύο χωρών και το πρωτόκολλο που τη συνοδεύει.

Με τη νέα αυτή σύμβαση για την εξάλειψη της διπλής φορολογίας, αναφορικά με φόρους εισοδήματος και την πρόληψη της φοροδιαφυγής και της φοροαποφυγής μεταξύ Ελλάδας και Γαλλίας, αναθεωρείται η αρχική σύμβαση που είναι σε ισχύ από το 1965 και αποτελεί μία από τις παλαιότερες συμβάσεις αποφυγής διπλής φορολογίας που διατηρούν και οι δύο χώρες. Αποδεικνύοντας τι; Αποδεικνύοντας τους σημαντικούς οικονομικούς δεσμούς της χώρας μας με τη Γαλλία προς όφελος των φυσικών προσώπων, των νομικών προσώπων και των νομικών οντοτήτων και των δύο χωρών.

Με δεδομένο ότι οι συμβάσεις αποφυγής διπλής φορολογίας αποτελούν τον πυρήνα της διμερούς οικονομικής συνεργασίας, αναμένεται η αναθεωρημένη αυτή σύμβαση να λειτουργήσει ως σημαντικό κίνητρο για την περαιτέρω ανάπτυξη των οικονομικών και εμπορικών σχέσεων μεταξύ Ελλάδος και Γαλλίας.

Στη νέα αυτή σύμβαση αποτυπώνονται οι σύγχρονες τάσεις για την κατανομή της φορολογικής εξουσίας των κρατών σε διεθνές επίπεδο με βάση την αναθεωρημένη από το 2017 έκδοση της πρότυπης Σύμβασης του Οργανισμού Οικονομικής Συνεργασίας και Ανάπτυξης, του ΟΟΣΑ. Αυτό αποκτά βαρύνουσα σημασία, καθώς η αντισυμβαλλόμενη χώρα αυτής της σύμβασης είναι η Γαλλία, με την οποία έχουμε πολυεπίπεδες και σημαντικές οικονομικές συναλλαγές.

Η άρση των εμποδίων της διπλής φορολόγησης στην ανταλλαγή αγαθών και υπηρεσιών και στην κίνηση των κεφαλαίων που αφορούν και νομικά πρόσωπα που αποκτούν εισόδημα Ελλάδας ή Γαλλίας αντίστοιχα, αποτελεί εκ των ουκ άνευ όρο για το σταθερό φορολογικό καθεστώς στις οικονομικές σχέσεις Ελλάδας και Γαλλίας. Ένα τέτοιο φορολογικό περιβάλλον μπορεί να είναι ελκυστικό για επενδύσεις σε όλους τους κρίσιμους τομείς της οικονομικής δραστηριότητας και μάλιστα, σε τομείς τεχνολογικής αιχμής.

Η διαφάνεια και η ασφάλεια στις οικονομικές συναλλαγές πολιτών και επιχειρήσεων Ελλάδας και Γαλλίας και ταυτόχρονα, η διατήρηση της φορολογητέας βάσης και των δύο χωρών είναι τα ζητούμενα. Στο πλαίσιο αυτό είναι σημαντική η ενίσχυση της σύμβασης με προβλέψεις για την πρόληψη της φοροδιαφυγής και της φοροαποφυγής, οι οποίες λαμβάνουν υπ’ όψιν τις νεότερες επεξεργασίες και εξελίξεις σε επίπεδο Ευρωπαϊκής Ένωσης. Για αυτά θα μιλήσει πολύ πιο αναλυτικά ο αρμόδιος Υφυπουργός κ. Βεσυρόπουλος.

Κυρίες και κύριοι συνάδελφοι, το Υπουργείο Οικονομικών θεωρεί ότι η νέα διμερής σύμβαση με τη Γαλλία παρέχει το κατάλληλο περιβάλλον σταθερότητας και ασφάλειας στους οικονομικά δρώντες, πολίτες και επιχειρήσεις.

Μπορεί δε να λειτουργήσει ως μοχλός στην οικονομική ανάπτυξη, όχι μόνο προς όφελος των δύο χωρών, αλλά συνολικά της Ευρωπαϊκής Ένωσης και μάλιστα, σε ένα ασταθές διεθνές περιβάλλον, που χαρακτηρίζεται από διαδοχικές, επάλληλες κρίσεις και νέες μεγάλες προκλήσεις.

Θέλω να τονίσω ότι, ανεξάρτητα από διαφορετικές ιδεολογικές και πολιτικές αντιλήψεις ή προσεγγίσεις, από καμμία πλευρά δεν αμφισβητείται η αναγκαιότητα της ανάπτυξης των διεθνών και διμερών οικονομικών σχέσεων της χώρας μας, ιδίως σήμερα. Γι’ αυτό αναζητούνται διαρκώς πρωτότυπες, δημιουργικές λύσεις, με σεβασμό στο Διεθνές Δίκαιο, λόγω της οικονομικής αλληλεξάρτησης ανάμεσα σε χώρες με διαφορετικά οικονομικά συστήματα ή και με διαφορετικούς ρυθμούς οικονομικής μεγέθυνσης.

Στο πλαίσιο αυτό, το Υπουργείο Οικονομικών συμμετέχει ενεργά στη διαμόρφωση των εξελίξεων στο πεδίο της φορολογίας σε επίπεδο ΟΟΣΑ και Ευρωπαϊκής Ένωσης και ήδη διαπραγματεύεται ή προγραμματίζει διαπραγματεύσεις, προκειμένου αφ’ ενός να αναθεωρηθούν οι υφιστάμενες συμβάσεις -όπως για παράδειγμα με τη Σουηδία- και αφ’ ετέρου να επεκταθεί το δίκτυο των συμβάσεων αποφυγής διπλής φορολογίας με νέες χώρες, όπως για παράδειγμα Αυστραλία ή Ιαπωνία, με το βλέμμα στραμμένο στην ειρήνη, τη σταθερότητα και την ασφάλεια, μέσω της οικονομικής ανάπτυξης των σχέσεων των χωρών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο Υπουργό.

Πριν έρθει στο Βήμα η εισηγήτρια του ΣΥΡΙΖΑ κ. Ελευθεριάδου θα κάνω μερικές ανακοινώσεις, ώστε να προχωρήσουμε στα απαραίτητα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής».

Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού.

Κυρία Ελευθεριάδου, έχετε τον λόγο για πέντε λεπτά.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Πρώτα από όλα, θα ήθελα να πω ότι ο ΣΥΡΙΖΑ - Προοδευτική Συμμαχία στέκεται δίπλα στους υγειονομικούς, στους γιατρούς, νοσηλευτικό προσωπικό, διοικητικούς υπαλλήλους του ΕΣΥ, οι οποίοι σήμερα απεργούν. Απεργούν για να σταματήσει η λειτουργική κατάρρευση του Εθνικού Συστήματος Υγείας, να σταματήσει η επίθεση της Κυβέρνησης Μητσοτάκη στο ΕΣΥ προς όφελος των μεγάλων ιδιωτικών ομίλων.

Τι βλέπουμε σήμερα; Ποια είναι η εικόνα του ΕΣΥ; Εξουθένωση των γιατρών και του νοσηλευτικού προσωπικού, ταλαιπωρία και επικινδυνότητα για εκατομμύρια πολίτες, υποστελέχωση και υποχρηματοδότηση, υποχρηματοδότηση που συνεχίζεται και για το 2023, όπως είδαμε στο προσχέδιο του προϋπολογισμού. Τα ίδια να πω ότι συμβαίνουν και στον τομέα της δημόσιας παιδείας.

Θα ήθελα να κάνω και μια αναφορά στο χθεσινό συμβάν με τον Πρωθυπουργό μας στα Άγραφα να ακούει τον δάσκαλο και τα παιδιά ότι το σχολείο δεν έχει θέρμανση και χασκογελώντας, να λέει ότι «δεν έχετε θέρμανση, αλλά έχετε διαδραστικό πίνακα, επομένως όλα καλά».

Νομίζω, κύριε Υπουργέ, ότι το λιγότερο που μπορείτε να κάνετε αμέσως μόλις φύγετε από εδώ είναι να επικοινωνήσετε με το συγκεκριμένο σχολείο και να βρείτε έναν τρόπο να θερμαίνονται οι μαθητές, γιατί καταλαβαίνετε ότι αυτό είναι το πρώτο και το βασικό που θα πρέπει να έχουμε τουλάχιστον, θέρμανση.

Όσον αφορά στη Σύμβαση, την οποία συζητάμε σήμερα, μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας και την πρόληψη της φοροδιαφυγής και της φοροαποφυγής, όπως είπε και ο Υπουργός πριν, όντως, κανείς δεν αμφισβητεί την αναγκαιότητα των διμερών αυτών συμβάσεων με τρίτες χώρες και το πως αυτές διευκολύνουν τις εμπορικές συναλλαγές και την ανάπτυξη της υγιούς επιχειρηματικότητας, όταν, όμως, πρόκειται για υγιή επιχειρηματικότητα.

Σας είπα και χθες ότι όλες αυτές οι διμερείς συμβάσεις που υπογράφουμε μένουν κενό γράμμα, αν το κάθε κράτος δεν φροντίσει να ελέγχει τις εταιρείες που έρχονται και εγκαθίστανται ή δραστηριοποιούνται στη γεωγραφική του περιφέρεια. Και θα αναφερθώ συγκεκριμένα σε μία περίπτωση, στο μεγάλο πρόβλημα των offshore, των οικονομικών οντοτήτων που δημιουργούνται για συγκεκριμένο σκοπό, όχι για επιχειρηματική δραστηριότητα, αλλά για να διευκολύνουν φορολογικά και μόνο τους ιδιοκτήτες τους. Δεν είναι απλά η φορολογική διευκόλυνση. Είναι ότι, μέσω αυτών των εταιρειών, νομιμοποιείται ουσιαστικά η παραβατική συμπεριφορά. Θα αναφερθώ και συγκεκριμένα, αφού γενικά για τις offshore μίλησα εχθές στην τοποθέτησή μου.

Συγκεκριμένα, κύριε Υπουργέ, τρία χρόνια τώρα σας αναφέρω τι γίνεται με τα λιπάσματα Καβάλας, με τη μοναδική λιπασματοβιομηχανία της χώρας. Ο εισηγητής σας είναι Βουλευτής Καβάλας και γνωρίζει πάρα πολύ καλά τι λέω. Η μοναδική λιπασματοβιομηχανία της χώρας, λοιπόν, η εταιρεία στην οποία είχε παραχωρηθεί η λιπασματοβιομηχανία, η «ELFE», δημιούργησε εκατοντάδες εκατομμύρια ευρώ χρέη προς το ελληνικό δημόσιο, προς ασφαλιστικούς φορείς, προς τράπεζες και ιδιώτες. Και αντί να πτωχεύσει, όπως θα έκανε οποιοσδήποτε επιχειρηματίας που δεν είχε σκοπό την παραβατικότητα, και αντί να υποβάλει αίτηση εξυγίανσης στο δικαστήριο, σύμφωνα με τον νόμο, τι έκανε;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ο κ. Λαυρεντιάδης, ο οποίος έχει και τον απόλυτο έλεγχο της λιπασματοβιομηχανίας, δημιούργησε στην Κύπρο εταιρείες -ΑΦΜ- οι όποιες εταιρείες δεν είχαν καμμία προηγούμενη δραστηριότητα, είχαν μετοχικό κεφάλαιο 24.000 ευρώ, στα διοικητικά τους συμβούλια είναι άνθρωποι που δεν έχουν καμμία προηγούμενη επιχειρηματική δραστηριότητα, είναι συγγενείς μεταξύ τους, με κοινές έδρες οι εταιρείες, με κοινή φορολογική διεύθυνση των εκπροσώπων τους εδώ στην Αθήνα. Και αυτή τη στιγμή εκμεταλλεύεται τη μοναδική λιπασματοβιομηχανία της χώρας, έχοντας εκατοντάδες εκατομμύρια ευρώ κέρδη ετησίως και μη πληρώνοντας τα χρέη της «ELFE» και επιπλέον δημιουργώντας καινούργια χρέη προς το ελληνικό δημόσιο. Δεν θα μιλήσω για τους εργαζόμενους. Η υπόθεση έχει πάρει τον δρόμο της στα ελληνικά δικαστήρια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Υπουργέ, το όφελος του ελληνικού δημοσίου, το συμφέρον του ελληνικού δημοσίου δεν πρέπει να το υπερασπιστείτε; Σας έχω κάνει δεκάδες ερωτήσεις και μη μου πείτε πάλι να ξανακάνω. Έχετε επιβάλλει «ομερτά» και στον κοινοβουλευτικό έλεγχο. Το είδαμε και στην εξεταστική για τις υποκλοπές. Το είδαμε και με την ερώτηση που καταθέσαμε για τον κ. Μαραβέγια και την επιχειρηματική δραστηριότητα της οικογένειάς του, που σβήσατε τα ονόματα. Σε λίγο θα καταθέτουμε ερωτήσεις και θα σβήνετε και τα ονόματα των επιχειρηματιών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, ολοκληρώστε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κλείνω με αυτό, κύριε Πρόεδρε.

Κύριε Υπουργέ, σας τα λέω για να τα γνωρίζετε και εσείς. Διότι όταν θα έρθει ο ΣΥΡΙΖΑ στη διακυβέρνηση αυτής της χώρας, όλα αυτά θα ελεγχθούν και θα μείνει στα Πρακτικά ότι τα γνωρίζατε. Ελέγξτε τη λιπασματοβιομηχανία Καβάλας. Αλλιώς, αν δεν γίνουν όλα αυτά, αν δεν ελεγχθεί εσωτερικά η φοροδιαφυγή και η φοροαποφυγή, όλες αυτές οι διμερείς συμβάσεις που υπογράφουμε -και συμφωνώ ότι είναι χρήσιμες- θα μείνουν κενό γράμμα, κύριε Υπουργέ!

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 24 Οκτωβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 54/12-10-2022 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Εργασίας και Κοινωνικών Υποθέσεων, με θέμα: «Η δραματική αύξηση των εργατικών ατυχημάτων καθιστά αναγκαία την άμεση λήψη μέτρων για την προστασία της υγείας και για την ασφάλεια των εργαζομένων».

2. Η με αριθμό 53/11-10-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υποδομών και Μεταφορών, με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή οδικού άξονα Κομοτηνή – Νυμφαία - ελληνοβουλγαρικά σύνορα».

3. Η με αριθμό 68/17-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Για την εγκατάσταση υβριδικών σταθμών παραγωγής ηλεκτρικής ενέργειας στα Αστερούσια Περιφερειακής Ενότητας Ηρακλείου Κρήτης».

4. Η με αριθμό 61/15-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Χωρίς σχέδιο η κυβέρνηση για την κλιματικά απαραίτητη σταδιακή μετάβαση στη φυτική διατροφή».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 56/12-10-2022 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Περιβάλλοντος και Ενέργειας, με θέμα: «Ασφυκτική η κατάσταση με τη διαχείριση των απορριμμάτων της κεντρικής και νότιας Εύβοιας».

2. Η με αριθμό 60/14-10-2022 επίκαιρη ερώτηση του Βουλευτή Κιλκίς του Κινήματος Αλλαγής κ. Γεωργίου Φραγγίδη προς τον Υπουργό Υγείας, με θέμα: «Η υποστελέχωση και η έλλειψη κρίσιμων ιατρικών ειδικοτήτων “παραλύουν” το ΕΣΥ».

3. Η με αριθμό 71/17-10-2022 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Άμεση και ολοκληρωμένη διερεύνηση του εργατικού ατυχήματος στο κατάστημα “Jumbo” στο Παγκράτι και πλήρης κάλυψη των αναγκών των τραυματισμένων εργαζομένων».

4. Η με αριθμό 65/17-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράνομες αδειοδοτήσεις κατασκευής υδροηλεκτρικού φράγματος στον Ερύμανθο Αχαΐας».

5. Η με αριθμό 67/17-10-2022 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Κατανομή του αποθεματικού κρίσης, εξαιτίας της ουκρανικής κρίσης, σε όλους τους αγρότες του τομέα των οπωροκηπευτικών».

6. Η με αριθμό 63/16-10-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Ραγδαία αύξηση της παραβατικότητας ανηλίκων».

7. Η με αριθμό 72/17-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Για την αύξηση της τακτικής επιχορήγησης με βάση τις σημερινές ανάγκες της ομοσπονδίας».

8. Η με αριθμό 66/17-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Αναγκαστική απαλλοτρίωση σε δημόσια γη για χάρη ιδιωτικής εταιρείας για κατασκευή φωτοβολταϊκού πάρκου στο Μενοίκιο όρος Σερρών εντός περιοχών άνευ δρόμων (ΠΑΔ) και περιοχής “NATURA”».

9. Η με αριθμό 73/17-10-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Δικαιοσύνης, με θέμα: «Συνεχίζονται οι καθυστερήσεις αναφορικά με την ανέγερση του δικαστικού μεγάρου Ηρακλείου».

10. Η με αριθμό 74/17-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων».

11. Η με αριθμό 79/17-10-2022 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Υγείας, με θέμα: «Σε αποδρομή το Γενικό Νοσοκομείο Κέρκυρας με επιπτώσεις στην παροχή υπηρεσιών υγείας στους πολίτες».

12. Η με αριθμό 75/17-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Δικαιοσύνης, με θέμα: «Άμεσες ενέργειες για να προχωρήσει το ώριμο έργο της ανέγερσης του νέου δικαστικού μεγάρου Ηρακλείου».

13. Η με αριθμό 76/17-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Ολοκλήρωση πολεοδομικής μελέτης Καστελίου Δήμου Μινώα - Πεδιάδας».

14. Η με αριθμό 78/17-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Μέτρα στήριξης πλημμυροπαθών στην Κρήτη και αναγκαία έργα αποκατάστασης και προστασίας».

Τον λόγο έχει τώρα η κ. Κομνηνάκα από το Κομμουνιστικό Κόμμα Ελλάδας.

Κυρία Κομνηνάκα, έχετε τον λόγο για πέντε λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Η κύρωση της σύμβασης μεταξύ Ελλάδας και Γαλλίας για την εξάλειψη της διπλής φορολογίας στους φόρους εισοδήματος και την πρόληψη, όπως λέτε της φοροδιαφυγής, ποιους αφορά; Αφορά τους εργαζόμενους, τους αυτοαπασχολούμενους, τους μικρούς επαγγελματίες και τα λαϊκά στρώματα; Αυτοί είναι που μπορούν να αναπτύσσουν επιχειρηματικές και επαγγελματικές δραστηριότητες σε διάφορες χώρες και εμποδίζονται από τη διπλή φορολόγηση; Όχι βέβαια. Αυτοί αντίθετα είναι που σηκώνουν τα μεγαλύτερα φορολογικά βάρη, που στενάζουν, που με δυσκολία τα βγάζουν πέρα και απολαμβάνουν, τελικά, όλο και μικρότερο μέρος από αυτά τα φορολογικά έσοδα με τη μορφή των κοινωνικών παροχών που συνεχώς περικόπτονται στο όνομα των δημοσιονομικών στόχων.

Ποιους αφορά, λοιπόν, αυτή η αγωνία που εκφράζεται από τη σημερινή Κυβέρνηση -και όχι μόνο-, αυτός ο προσανατολισμός που διαχρονικά δίνεται σε τέτοιου είδους συμφωνίες και στα πρότυπα του ΟΟΣΑ και του ΟΗΕ, για να επιτευχθεί ο μεγαλύτερος όπως λέτε φορολογικός ανταγωνισμός, δηλαδή το φορολογικό σύστημα της χώρας να είναι ανταγωνιστικό ώστε να αποτελεί πόλο έλξης ξένων επενδύσεων;

Αφορά τους επιχειρηματικούς ομίλους, τους μεγαλομετόχους εταιρειών που κινούνται ανά τον κόσμο και για τους οποίους επιδιώκετε το φορολογικό σύστημα να είναι ελκυστικότερο. Γι’ αυτούς εξασφαλίζετε τους χαμηλότερους φορολογικούς συντελεστές, προκλητικές εκπτώσεις και θεσπίζετε τη νόμιμη φοροαποφυγή, ούτως ώστε να διαμορφώνεται ένα πιο ευνοϊκό έδαφος για τη θωράκιση της κερδοφορίας τους και την προώθηση των επενδυτικών τους σχεδίων. Αυτούς αφορούν και οι πανηγυρισμοί της Κυβέρνησης ότι η Ελλάδα ανέβηκε κατά τέσσερις θέσεις στην κλίμακα του φορολογικού ανταγωνισμού, σύμφωνα με τα κριτήρια που θέτει ο ΟΟΣΑ, γιατί από την άλλη μεριά τι σημαίνει φιλικό επενδυτικό περιβάλλον, πέρα βέβαια από τα τσακισμένα εργασιακά δικαιώματα που είναι μια άλλη μόνιμη προϋπόθεση που και αυτή την υπηρετήσατε με επάρκεια όλοι σας;

Τι σημαίνει για τη χώρα να είναι ανταγωνιστική φορολογικά σε επίπεδο φορολογικού συστήματος για τους επιχειρηματικούς ομίλους και τις επενδύσεις τους και μάλιστα σε συνθήκες δημοσιονομικής εξυγίανσης με μόνιμες δεσμεύσεις και στόχους για πρωτογενή πλεονάσματα και λοιπά; Σημαίνει ότι η διατήρηση της δημοσιονομικής σταθερότητας, -όταν δηλαδή διευκολύνονται, απαλλάσσονται οι επιχειρηματικοί όμιλοι- θα επιτυγχάνεται με την ακόμα μεγαλύτερη επιβάρυνση των εργαζομένων, των συνταξιούχων, των βιοπαλαιστών, των επαγγελματιών αγροτών, των λαϊκών στρωμάτων. Αυτοί είναι που θα φορτώνονται τα βάρη του φορολογικού ανταγωνισμού, για να μη γέρνει η πλάστιγγα.

Έτσι, λοιπόν, αυτού του είδους οι διεθνείς συμβάσεις -πολύ περισσότερο στο πλαίσιο της Ευρωπαϊκής Ένωσης- υπηρετούν τον στόχο της ελευθερίας κίνησης κεφαλαίων, τη μεγαλύτερη ελευθερία εγκατάστασης επιχειρήσεων σε διάφορες χώρες, την ύπαρξη θυγατρικών και συνδεδεμένων επιχειρήσεων στην ίδια ή άλλη χώρα. Και, βέβαια, υπηρετούν την ύπαρξη των offshore εταιρειών και τους διάφορους φορολογικούς παραδείσους, οι οποίοι διαμορφώνονται ακριβώς σε αυτό το πλαίσιο του φορολογικού ανταγωνισμού και είναι σύμφυτοι με αυτόν. Είναι τουλάχιστον φαιδρό να καλλιεργούνται σε αυτές τις συνθήκες αυταπάτες περί υγιούς επιχειρηματικότητας ή ότι δήθεν μπορεί να μπουν κανόνες στη ζούγκλα του ανταγωνισμού.

Αυτόν τον ανταγωνισμό όλοι σας τον καθαγιάζετε, και, μάλιστα, οι διάφορες αστικές κυβερνήσεις με τη σειρά και οι αστικές κυβερνήσεις μεταξύ των κρατών-μελών της Ευρωπαϊκής Ένωσης στην προσπάθεια να εξασφαλίσουν πιο ανταγωνιστικές προσφορές στο παζάρι προσέλκυσης του κεφαλαίου. Και σε αυτό, κύριοι του ΣΥΡΙΖΑ, δεν μείνατε κι εσείς πίσω.

Σε αυτή τη βάση διαμορφώνονται οι όλο και χαμηλότεροι φορολογικοί συντελεστές, οι εκπτώσεις για τους επιχειρηματικούς ομίλους και η προσέλκυση μεγαλοστελεχών και μετόχων επιχειρήσεων, ανοίγοντας ταυτόχρονα διάπλατα τον δρόμο για αφορολόγητες δραστηριότητες ή και φοροαπαλλαγές για διάφορες ειδικές οικονομικές ζώνες, για όλα αυτά τα δώρα για τα οποία, βέβαια ,κονταροχτυπιέστε όχι μόνο από θέση εξουσίας αλλά ακόμη και από θέση αντιπολίτευσης. Μαζί σπεύδετε να τα ψηφίσετε, για να φανείτε προς τους επιχειρηματικούς ομίλους ο ένας πιο γαλαντόμος από τους άλλους.

Γι’ αυτό και το ΚΚΕ λέει σωστά ότι επί της ουσίας η σύμβαση αποτελεί -όπως αποτελούν αυτού του είδους οι συμβάσεις- ένα ακόμα τέτοιο «δώρο», μια ακόμα κρατική παροχή κατά κύριον λόγο στους επιχειρηματικούς ομίλους. Αυτούς αφορούν οι διάφορες διευκολύνσεις.

Εξάλλου, είναι χαρακτηριστικό το άρθρο 8 της σύμβασης που αναφέρεται στη φορολογία των ναυτιλιακών επιχειρήσεων και για το οποίο, μάλιστα, στην αιτιολογική έκθεση επισημαίνεται ότι υιοθετήθηκε -και το λέτε με καμάρι- η πάγια ελληνική θέση ότι εφαρμόζεται η φορολογία του κράτους νηολογίου της σημαίας του πλοίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μα, αλίμονο, πού θα μπορούσε να βρει το ελληνικό εφοπλιστικό κεφάλαιο πιο συμφέρουσα φορολογική πολιτική από την, πράγματι, πάγια, σταθερή και αμετάβλητη με όλες τις κυβερνήσεις πολιτική των πάνω από εξήντα φοροαπαλλαγών με συνταγματική κατοχύρωση, και τις οποίες με κάθε ευκαιρία επικυρώνετε μαζί Νέα Δημοκρατία, ΣΥΡΙΖΑ και ΠΑΣΟΚ όπως προσφάτως με τον καλοκαιρινό νόμο.

Αντίστοιχα, βέβαια, συμβαίνει και σε σειρά άλλων διατάξεων που λειτουργούν σε αυτή την κατεύθυνση επ’ ωφελεία των επιχειρηματικών ομίλων, εξυπηρετούν τις ανάγκες των διαφόρων funds, των μεγαλομετόχων αλλά και των μεγαλοστελεχών τους που μπορούν να ταξιδεύουν από τη μια χώρα στην άλλη, για να εξυπηρετούν τους επιχειρηματικούς ομίλους και ανάλογα, βέβαια, να εξασφαλίζουν τα σχετικά φορολογικά οφέλη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, ολοκληρώστε.

**ΜΑΡΙΑ ΚΟΜΝΗΝΑΚΑ:** Ολοκληρώνω, κύριε Πρόεδρε.

Ταυτόχρονα, βέβαια, το μάρμαρο γι’ αυτές τις διευκολύνσεις θα το πληρώσουν τα λαϊκά στρώματα που καλούνται μονίμως να καλύπτουν τις τρύπες, ενώ παράλληλα οι δικές τους ανάγκες στριμώχνονται στα σφιχτά όρια του δημοσιονομικού κορσέ. Γι’ αυτό το ΚΚΕ δεν μπορεί παρά να καταψηφίσει τη σύμβαση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η σημερινή σύμβαση αποφυγής διπλής φορολογίας, μεταξύ της Ελλάδας και της Γαλλίας υπεγράφη στις 11 Μαΐου 2022, ενώ πρέπει κάποια στιγμή να καταλάβει η Κυβέρνηση πως οφείλει να καταθέτει προς συζήτηση αυτές τις συμβάσεις πριν υπογραφούν. Είναι απαράδεκτο να θεωρεί πως έχει το δικαίωμα να υπογράφει συμβάσεις προκαταβολικά, επειδή διαθέτει την πλειοψηφία των εκατόν πενήντα επτά Βουλευτών, ενώ αν το θεωρεί αποφασίζοντας και διατάσσοντας, τότε είναι πιο έντιμο να μη διεξάγονται αυτές οι προσχηματικές συζητήσεις. Σε κάθε περίπτωση, εάν υπερψηφίζαμε τη συμφωνία, θα ήταν σαν να αποδεχόμαστε τέτοιου είδους συμπεριφορές, κάτι που φυσικά δεν ισχύει και δεν συμβαίνει.

Όπως είπαμε τώρα στην επιτροπή, η σύμβαση αντικαθιστά το νομοδιάταγμα 4386/1964, οπότε δεν αποτελεί μία αλλαγή επί της αρχής φορολόγησης αλλά επί των σημείων. Σύμφωνα δε με την αιτιολογική έκθεση, αν και η υπάρχουσα έχει θετικές διατάξεις, δεν λαμβάνει υπ’ όψιν τις εξελίξεις σε οικονομικό επίπεδο όσον αφορά στη μεταφορά κεφαλαίου, γεγονός που σημαίνει πως ο σκοπός της παρούσης είναι να αναπληρώσει το κενό. Θεωρούμε πάντως αρνητικό το ότι δεν προσκομίστηκε η υφιστάμενη σύμβαση, επειδή έτσι γίνεται η αντιπαραβολή της νέας με την παλιά, αν και υπάρχει κάποιος σχολιασμός στην αιτιολογική σχετικά με το τι αλλάζει.

Συνεχίζοντας, λαμβάνει υπ’ όψιν της την πρώτη σύμβαση του ΟΟΣΑ από το 2017 για το εισόδημα και το κεφάλαιο, καθώς επίσης τις εξελίξεις στη διαχείριση μεταφοράς κερδών. Σε σχέση, πάντως, με την καταπολέμηση της νόμιμης φοροαποφυγής μέσω της μεταφοράς παλαιών, η αγορά έχει εξελιχθεί ραγδαία σε σχέση με το παρελθόν λόγω της παγκοσμιοποίησης των φορολογικών παραδείσων που υπάρχουν, δυστυχώς, και εντός της Ευρωπαϊκής Ένωσης, της ελεύθερης διακίνησης κεφαλαίων στην Ευρωπαϊκή Ένωση και των καινοτομιών. Επομένως, δικαιολογείται μία αναθεώρηση των κανονισμών, αν και για να είμαστε ρεαλιστές η αγορά οι πολυεθνικές, δηλαδή, στην ουσία- θα βρίσκονται πάντα πιο μπροστά από τις βραδυκίνητες δημόσιες διοικήσεις.

Ειδικά για τους μεγάλους φορολογουμένους η κύρια φροντίδα των συνεργαζόμενων φορολογικών αρχών θα πρέπει να είναι η στελέχωσή τους με ικανά στελέχη που θα ενδιαφέρονται, πραγματικά, για το δημόσιο συμφέρον, κάτι που δεν μπορεί ποτέ να καλυφθεί από την απλή ψήφιση νόμων και συμβάσεων. Δυστυχώς, όμως, όσον αφορά στην Ελλάδα η Αρχή αυτή, η ΑΑΔΕ, δεν είναι πλέον δημόσια υπηρεσία αφού ελέγχεται από τους ξένους επιτηρητές ή δανειστές –όπως θέλει το λέει κανείς- ενώ έχει αποδειχθεί πως είναι απρόθυμη να διερευνήσει τα μεγάλα σκάνδαλα, όπως με τις λίστες Λαγκάρντ, Μπόργιανς κ.λπ.. Λογικά, λοιπόν, είμαστε επιφυλακτικοί όσον αφορά την ψήφιση τέτοιων συμβάσεων, πόσω μάλλον όταν κατατίθενται εκ των υστέρων, προφανώς, προσχηματικά.

Συνεχίζοντας, αν και δεν υπάρχουν ακριβή στοιχεία, θεωρείται πως διαμένουν τριάντα πέντε χιλιάδες Έλληνες στην Γαλλία χωρίς να γνωρίζουμε πού φορολογούνται, ενώ δεν έχουμε ενημερωθεί σχετικά με το πόσοι Γάλλοι διαμένουν στην Ελλάδα έχοντας εδώ τη φορολογική τους έδρα, ούτε πόσοι έχουν έλθει λόγω των σχετικών νόμων που ψήφισε η Κυβέρνηση για να προσελκύει αλλοδαπούς φορολογουμένους, όπως για παράδειγμα συνταξιούχους.

Εντούτοις, υπάρχουν πολλές γαλλικές επιχειρήσεις στην Ελλάδα που είναι πολύ περισσότερες από τις ελληνικές στη Γαλλία. Καταθέσαμε στα πρακτικά στην επιτροπή το διμερές εμπόριο Ελλάδας - Γαλλίας για τα έτη 2020 και 2021, τις επενδύσεις της Γαλλίας στην Ελλάδα και τις σημαντικότερες γαλλικές εταιρείες που βρίσκονται εδώ.

Για να κατανοηθεί, πάντως, το αντικείμενο της σύμβασης, καθώς επίσης και κάποιες αναφορές που γίνονται σε αυτή, θα έπρεπε να αναλυθεί το οικονομικό της αντίκτυπο με την έννοια πως η Κυβέρνηση όφειλε να καταθέσει τα οικονομικά στοιχεία των δύο χωρών που αφορούν στη συμφωνία, το φορολογικό τους σύστημα, τους συντελεστές φορολόγησης που είναι διαφορετικοί, τα φορολογικά έσοδα ως ποσοστό του ΑΕΠ κ.λπ..

Όσον αφορά στο Γενικό Λογιστήριο του Κράτους, αν και θεωρεί θετική την υπογραφή της συμφωνίας, επειδή κατά το ίδιο θα αυξηθεί η φορολογική βάση μας και επομένως τα έσοδα, δεν ανέφερε κάποια ποσά, ούτε καν σε μια τάξη μεγέθους. Επομένως δεν τεκμηρίωσε αυτά που γράφει ως όφειλε, έστω σε σχέση με την υφιστάμενη φορολόγηση, όπως τα έσοδα των γαλλικών εταιρειών, τους φόρους που πληρώνουν στην Ελλάδα και τους Γάλλους φορολογούμενους εδώ.

Προφανώς βέβαια, η Γαλλία είναι μια φιλικά προσκείμενη χώρα στην Ελλάδα αλλά όχι χωρίς ανταλλάγματα, όπως σε σχέση με την πρόσφατη αμυντική συμφωνία την οποία «πληρώσαμε», αλλά στην ουσία χρεωθήκαμε με την πανάκριβη παραγγελία των Μπελαρά και των Ραφάλ.

Κλείνοντας, αναλύσαμε ορισμένα προβληματικά άρθρα στην επιτροπή και θέσαμε κάποια ερωτήματα στον Υπουργό, ο οποίος υποσχέθηκε να μας απαντήσει σήμερα. εάν καταλάβαμε καλά τουλάχιστον.

Ενδιαφέρον πάντως είναι το άρθρο 23, με το οποίο προβλέπεται διακανονισμός μεταξύ των αρχών, όπου επιτέλους ως αρχή για τους Γάλλους θεωρείται το Υπουργείο Οικονομικών και όχι η ΑΑΔΕ των ξένων.

Επίσης, στο άρθρο 24 με το οποίο προβλέπεται μεν η ανταλλαγή πληροφοριών, αλλά διασφαλίζεται ο απόλυτος χαρακτήρας τους, ενώ τίθενται περιορισμοί στη χρήση τους για τον σκοπό που έχουν ζητηθεί. Εδώ πρόκειται για μία διάταξη που λείπει από τον πρόσφατο πτωχευτικό νόμο, κάτι που τεκμηριώνει μεταξύ άλλων πως πρόκειται πραγματικά για έναν νόμο - έκτρωμα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας για προσωπικούς λόγους από τη Δευτέρα 24 Οκτωβρίου ως και την Τετάρτη 26 Οκτωβρίου 2022 στο Ριάντ της Σαουδικής Αραβίας. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τον λόγο τώρα έχει κ. Λογιάδης από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα το σχέδιο νόμου του Υπουργείου Οικονομικών για την κύρωση της σύμβασης μεταξύ Ελλάδας και Γαλλίας για την εξάλειψη της διπλής φορολογίας και την πρόληψη φοροδιαφυγής και φοροαποφυγής. Αυτή η κύρωση υπεγράφη στις 11 Μαΐου του 2022 στην Αθήνα.

Θέλω να υπογραμμίσω εδώ ότι στις 9 Μαΐου και για τρεις μέρες είχε έρθει στην Ελλάδα μία μεγάλη ομάδα πολύ μεγάλων Γάλλων επιχειρηματιών και εταιρειών -είκοσι επτά συγκεκριμένα- οι οποίοι επισκέφτηκαν τον Πρωθυπουργό, τον Υπουργό Οικονομικών, τον Υπουργό Μεταφορών, τον Υπουργό Ψηφιακής Διακυβέρνησης, τον Υπουργό Ανάπτυξης για διμερή θέματα, υπό την αιγίδα του Γαλλικού Συνδέσμου Επιχειρήσεων και Βιομηχανιών, του MEDEF. Τα συμφέροντα είναι τεράστια.

Να αναφέρω ότι οι Γάλλοι εδώ συζήτησαν για θέματα παραχωρήσεων οδικών αξόνων, ναυπηγικά προγράμματα, αερομεταφορές, έργα ασφάλειας και άμυνας, διαχείριση υδάτων, αποβλήτων, εξοπλισμών, θέματα κατασκευών, για τα θέματα των Ραφάλ που πρόσφατα αγοράσαμε, για τα θέματα των φρεγατών, για τα αεροπλάνα που έχει αγοράσει η «AEGEAN» από την «AIRBUS».

Η παρούσα νέα σύμβαση αποφυγής διπλής φορολογίας μεταξύ Ελλάδας και Γαλλίας αντικαθιστά, όπως είπαμε, τη μέχρι σήμερα ισχύουσα σύμβαση αποφυγής διπλής φορολογίας που είχε υπογραφεί το 1964 με το νομοθετικό διάταγμα 4386.

Η εν λόγω διμερής συμφωνία αποτελεί άλλη μια απόδειξη του κατακερματισμού και της απουσίας πολιτικής βούλησης για μια δημοσιονομικά ενοποιημένη Ευρώπη. Η Γαλλία αποτελεί ιδρυτικό μέλος της Ευρωπαϊκής Ένωσης και η Ελλάδα αποτελεί μέλος της Ευρωπαϊκής Ένωσης εδώ και σαράντα χρόνια.

Παρ’ όλα αυτά, πολλά πρακτικά ζητήματα, όπως η αποφυγή διπλής φορολόγησης, διευθετούνται με διμερείς συμφωνίες μεταξύ των χωρών - μελών της Ευρωπαϊκής Ένωσης και όχι κεντρικά, όχι θεσμικά, ενώ θα έπρεπε αυτό να γίνεται άμεσα, αυτόματα με τη συμμετοχή κάθε κράτους-μέλους στην Ευρωπαϊκή Ένωση.

Τι θα γινόταν στην Αμερική, παραδείγματος χάριν, αν κάθε πολιτεία έπρεπε να κάνει διμερή σύμβαση με άλλες πολιτείες για τέτοια θέματα; Θα ήταν ένα χάος. Αυτό το έλλειμα, όμως, δεν είναι τυχαίο στην Ευρώπη, είναι απόρροια της εμμονής των Ευρωπαίων ολιγαρχών να αντιμετωπίζουν την Ένωση ως ένα προσωπικό τους όχημα καρτέλ προς επίτευξη των ιδιοτελών συμφερόντων.

Η «ΝΑΥΤΕΜΠΟΡΙΚΗ» στις 2 Οκτωβρίου του 2021 το είχε αναδείξει πάρα πολύ καλά με το άρθρο «Η Ευρώπη χαμένη στον λαβύρινθο των λόμπι». Είναι ανεπίτρεπτο η Ευρωπαϊκή Ένωση και ειδικά μετά από τόσες απανωτές κρίσεις - τη χρηματοπιστωτική, την υγειονομική, την ενεργειακή- τώρα να λειτουργεί ακόμη ως ένα όχημα επιβολής και κερδοφορίας των κατά τόπους ολιγαρχικών συμφερόντων, οι οποίες ολιγαρχίες οφείλουμε να αναγνωρίσουμε πως τελούν σε αγαστή μεταξύ τους συνεργασία.

Το ΜέΡΑ25 τονίζει ότι η Ευρωπαϊκή Ένωση θα έπρεπε να είχε προχωρήσει στην αμοιβαιοποίηση των δημοσιονομικών και του χρέους συμπεριλαμβανομένου και να μη λειτουργεί ως μια α λα καρτ ένωση, όπου εκεί που συμφέρει τους ισχυρούς να επιβάλλεται κοινή δράση, όπως, παραδείγματος χάριν, για τις καταστροφικές για την ίδια την Ευρώπη κυρώσεις στις εισαγωγές καυσίμων ή όταν δεν συμφέρει τους ισχυρούς, όπως πρόσφατα, η Γερμανία να αναλαμβάνει μονομερή δράση στηρίζοντας μόνο τις οικονομίες τους.

Αυτό αποτελεί πλέον κοινή αντίληψη όλων των Ευρωπαίων ανεξαρτήτως στάσης απέναντι στα πολεμικά τεκταινόμενα και ταυτόχρονα η Ευρωπαϊκή Ένωση παραμένει δημοσιονομικά κατακερματισμένη. Για αυτούς τους λόγους θα καταψηφίσουμε το σχέδιο νόμου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον Πρόεδρο της Ελληνικής Λύσης, τον κ. Βελόπουλο.

Τι χρόνο θα χρειαστείτε, κύριε Πρόεδρε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Οψόμεθα, κύριε Πρόεδρε, όχι πολύ πάντως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω κατευθείαν με το θέμα που δυστυχώς τις τελευταίες μέρες ταλανίζει την ελληνική κοινωνία.

Δεν θα ασχοληθώ ιδιαίτερα με την κύρωση για ένα και μόνο λόγο, κύριε Υπουργέ. Έτσι κι αλλιώς εντολές εκτελείτε, οδηγίες εκτελείτε, δεν χρειάζεται να σας κάνουμε κριτική. Ας φέρναμε εδώ τους εμπειρογνώμονες της τρόικας, θεσμών όπως τους λέτε, να μας νομοθετούν καλύτερα και να μας τα λένε εδώ.

Θα ήθελα να πάω λίγο, όμως, στο θέμα το κοινωνικό γιατί όλοι έχουμε παιδιά, όλοι έχουμε ανίψια και αυτό που συμβαίνει στην ελληνική κοινωνία τις τελευταίες δέκα ημέρες πρέπει να μας προβληματίσει ιδιαίτερα.

Καλώ τα κόμματα, καλώ τους Προέδρους των κομμάτων να συζητήσουμε σοβαρά για το θέμα της παιδεραστίας, της παιδοφιλίας, των βιασμών των μικρών παιδιών από τέρατα, γιατί μόνο τέρατα είναι αυτοί οι άνθρωποι. Και τους καλώ για ακόμη μια φορά γιατί η Ελληνική Λύση εδώ και τουλάχιστον τρία χρόνια έχει πει και στον Υπουργό Δικαιοσύνης ότι ο Ποινικός Κώδικας θέλει αυστηροποίηση των ποινών όταν αφορά τέρατα.

(Χειροκροτήματα από την πτέρυγα της Ελληνικής Λύσης)

Δυστυχώς δεν μας ακούσατε και τώρα έρχονται στα λόγια μας πολλοί συνάδελφοι Βουλευτές που παρακολουθώ στα κανάλια να μιλούν για χημικό ευνουχισμό, να ομιλούν για ισόβια, πραγματικά ισόβια, όμως, μην κοροϊδεύουμε τον κόσμο. Όμως, πρέπει να πω ότι σε όλη αυτή την ιστορία υπάρχει η ηθική αυτουργία του πολιτικού συστήματος. Ποια είναι η ηθική αυτουργία; Η έλλειψη αυστηρών ποινών. Και το εννοώ και το επαναλαμβάνω.

Εδώ, όμως, στη συγκεκριμένη υπόθεση που παρακολουθώ εγώ με ιδιαίτερο ενδιαφέρον, γιατί, όπως προείπα, όλοι έχουμε παιδιά -και εσείς έχετε παιδιά, εγγόνια, όλοι έχουμε παιδιά- δεν κατάλαβα τόσες ημέρες γιατί τα διακόσια δεκατρία ονόματα αυτών των κτηνών δεν δημοσιοποιούνται να δούμε ποιοι είναι.

(Χειροκροτήματα από την πτέρυγα της Ελληνικής Λύσης)

Είναι διακόσιοι δεκατρείς τύποι, μιλούσαν με ένα δωδεκάχρονο παιδί και κανείς δεν μιλάει. Ακούμε για έναν, για δύο, για τρεις, για πέντε. Το χειρότερο είναι -και θα το πω- διαβλέπω ένα κουκούλωμα περίεργο, μια προσπάθεια του συστήματος να κουκουλώσει την ιστορία.

Και η απόδειξη του γεγονότος αυτού είναι ότι πήραν το τέρας αυτό και το πήγαν στα Γρεβενά. Τα Γρεβενά είναι η φυλακή «των ειδικών μεταχειρίσεων», έτσι λέει ο Γενικός Γραμματέας του Υπουργείου Δικαιοσύνης.

Θέλετε την άποψή μου; Αυστηροποίηση των ποινών δεν κάνετε. Στείλτε τους σε κανονική φυλακή γιατί ο νόμος της φυλακής είναι καλύτερος από το δικό σας νόμο!

(Χειροκροτήματα από την πτέρυγα της Ελληνικής Λύσης)

Και δεν το κάνατε και τον πηγαίνετε εκεί. Για ποιο λόγο; Τι φοβούνται κάποιοι;

Πήγατε και βάλατε φυλακή τη μητέρα του κοριτσιού. Για να φοβηθεί;

Κύριε Υπουργέ -και απευθύνομαι και στο Υπουργείο Δικαιοσύνης και στην αστυνομία- γιατί τη βάλατε φυλακή; Αντί να την έχουμε προστατευόμενη μάρτυρα, να αρχίσει να «λαλάει» -γιατί έτσι γίνεται σε ένα σοβαρό κράτος-, να αρχίσει να μιλάει, να καταγγέλλει επωνύμους και όλους αυτούς, τη βάζετε φυλακή προληπτικά. Για να μην μπορεί να μιλήσει, να φοβηθεί; Πραγματικά απορώ με όλα όσα γίνονται.

Και επίσης, στο τέλος, είμαι βέβαιος 100% -επειδή πολλοί επώνυμοι από το lifestyle και πολιτικά πρόσωπα έβγαιναν φωτογραφίες μαζί του, δεν σημαίνει ότι ταυτίζεται και η συμπεριφορά τους μαζί του, προς θεού!- ότι ο φόβος και ο τρόμος θα σας οδηγήσει να βάλετε και φυλακή τη δωδεκάχρονη για να μην μιλήσει κανένας!

(Χειροκροτήματα από την πτέρυγα της Ελληνικής Λύσης)

Πρέπει να ντρεπόμαστε!

Πρόταση μας και την καταθέτουμε πλέον επίσημα στο ελληνικό Κοινοβούλιο: Πρόληψη, αγωγή και κυρίως παιδεία στα παιδιά μας. Ελληνικό έθος, ελληνική συμπεριφορά. Δεν υπάρχουν στα ελληνικά σχολεία, δυστυχώς.

Έφτασε η Κυβέρνηση αντί να κάνει αγωγή στα παιδιά μας, να τους κάνει μαθήματα ΛΟΑΤΚΙ. Ο Σύμβουλος του Πρωθυπουργού μάς ανακοίνωσε ότι θα κάνει επιμόρφωση δημοσίων υπαλλήλων της χώρας σε θέματα που αφορούν στους ΛΟΑΤΚΙ, σε συνεργασία με το Ινστιτούτο Επιμόρφωσης του Εθνικού Κέντρου Δημόσιας Διοίκησης και Αυτοδιοίκησης.

Πραγματικά απορώ! Αντί λοιπόν να ασχοληθούμε σοβαρά με ένα θέμα το οποίο θα το βρούμε μπροστά μας τα επόμενα χρόνια εντονότατα, ο καημός κάποιων είναι οι ΛΟΑΤΚΙ. Δεν το καταλαβαίνω. Πραγματικά απορώ με τη λογική κάποιων εδώ μέσα.

Και επίσης, οι ποινές «χάδι» έχουν ονοματεπώνυμο. Και επειδή άκουσα σε ένα κανάλι ότι η αυστηροποίηση των ποινών είναι η λύση, ακούστε τι έγινε τώρα με έναν εξηντατετράχρονο, ο οποίος βίασε παιδάκια πριν μερικά χρόνια.

Τον έστειλαν στα Γρεβενά, κύριε Θεοχάρη, στη φυλακή εκεί, ώστε ο άνθρωπος να νουθετιστεί και να μεταμελήσει. Αφέθηκε ελεύθερος, τελείωσε η ποινή του και πάλι προχθές βίασε δύο μικρά παιδάκια δωδεκάχρονα. Αυτός ο τύπος δικαιούται καλής ποινής; Αυτός και αυτοί οι τύποι δικαιούνται ισόβια, να μην ξαναδούν ποτέ ήλιο στη ζωή τους!

(Χειροκροτήματα από την πτέρυγα της Ελληνικής Λύσης)

Και το λέω έτσι ωμά, για να καταλάβετε γιατί μερικά πράγματα μου φαίνονται περίεργα. Μιλάνε οι Έλληνες για δικαιοσύνη. Για ποια δικαιοσύνη, κύριοι συνάδελφοι; Για τη δικαιοσύνη που διορίζετε εσείς; Ποιος διορίζει τους δικαστές στον Άρειο Πάγο; Ποιος αποφασίζει ποιος θα είναι ο ανώτατος δικαστής ή όχι; Εσείς, Νέα Δημοκρατία, ΠΑΣΟΚ και ΣΥΡΙΖΑ.

Αυτή τη δικαιοσύνη δεν τη θέλει η Ελληνική Λύση. Η Ελληνική Λύση θέλει ανεξάρτητη, έντιμη, τίμια δικαιοσύνη!

(Χειροκροτήματα από την πτέρυγα της Ελληνικής Λύσης)

Γιατί το λέω αυτό; Ψηφίσατε νόμο -πραγματικά απορώ, κύριοι της Νέας Δημοκρατίας, του ΠΑΣΟΚ και του ΣΥΡΙΖΑ-, υπάρχει νόμος, κατά τον οποίο εάν ένας δικαστής δεν εκπληρώσει σωστά τα καθήκοντά του, δεν παύεται. Πηγαίνει στο δημόσιο και πιάνει δουλειά. Το ξέρετε; Άρθρο 120, άσκηση δημόσιας υπηρεσίας διοικητικής φύσεως.

Τι λέει, λοιπόν; Ο απολυόμενος δικαιούται να διοριστεί δικηγόρος στην Αθήνα -απολύεται για κακοδικίες, έχει κάνει ένα σωρό πράγματα- ή γίνεται δικηγόρος ή πηγαίνει για αργομισθία σε έναν δημόσιο τομέα και κάθεται και πληρώνεται ο δικαστής! Όταν λοιπόν ο δικαστής γνωρίζει ότι όποια κι αν είναι η απόφασή του, δεν πρόκειται να τιμωρηθεί, δεν πρόκειται να πάθει τίποτα, ένα είναι βέβαιο, ότι έχει εθιστεί στο να μην κάνει τίποτα. Και επειδή η διαφθορά είναι δομημένη οριζόντια στη χώρα μας, μπορεί και να τα πάρει από κάποιες υποθέσεις. Δεν λέω όλοι, κάποιοι.

Δεν είναι δικαιοσύνη αυτή. Ο δικαστής πρέπει να έχει πάνω από το κεφάλι του τη δαμόκλειο σπάθη της δικαιοσύνης, τη ζυγαριά της ακριβοδικίας!

(Χειροκροτήματα από την πτέρυγα της Ελληνικής Λύσης)

Δυστυχώς, δεν την κάνετε σωστά τη δικαιοσύνη.

Για εμάς -θα το πω έτσι, όπως το έλεγε ο Άγιος Αυγουστίνος- αν απουσιάζει η δικαιοσύνη, τι άλλο είναι η πολιτική εξουσία, παρά μια οργανωμένη ληστεία; Έτσι κάνατε τη δικαιοσύνη, για να μπορείτε να κάνετε οργανωμένα τη «SIEMENS», τη «NOVARTIS», το ακαταδίωκτο και να μην τιμωρείται κανένας από εσάς!

(Χειροκροτήματα από την πτέρυγα της Ελληνικής Λύσης)

Και λυπάμαι που το λέω, κύριοι συνάδελφοι, αλλά το ανέχεστε πολλοί από εσάς.

Και θα σας πω και κάτι και τολμώ να προκαλέσω τη Νέα Δημοκρατία, τον Υπουργό και τον Πρωθυπουργό και τους Βουλευτές της Νέας Δημοκρατίας: Για εμάς, κύριοι συνάδελφοι -και θα σας το πούμε ωμά- δεν υπάρχει «γονέας 1» και «γονέας 2», υπάρχει πατέρας και μητέρα. Μην εκφυλίζετε τα πάντα σε αυτό το κράτος που λέγεται «Ελλάδα»! Φτάνει πια!

(Χειροκροτήματα από την πτέρυγα της Ελληνικής Λύσης)

Πείτε το και εσείς! Μπορείτε; Εμείς μπορούμε και το λέμε.

Και πάμε στην ενέργεια. Πραγματικά απορώ. Πολλές ευρωπαϊκές χώρες επιστρέφουν στην ξυλόσομπα, όχι μόνο η Ελλάδα, πολλές χώρες.

Είχαμε προειδοποιήσει εδώ το 2020, κύριοι συνάδελφοι -μερικοί ήσασταν εδώ μέσα- και λέγαμε ότι έρχεται ενεργειακή κρίση, ότι έρχεται πείνα. Γελούσατε όλοι εδώ μέσα. Οι εκλεκτοί του ελληνικού λαού, οι εκπρόσωποι του ελληνικού λαού γελούσαν με αυτό που έλεγε η Ελληνική Λύση και τώρα δήθεν κλαίνε για το τι περνάει ο Έλληνας. Ουαί υμίν, γραμματείς και Φαρισαίοι υποκριτές! Πραγματικά το λέω έτσι, γιατί άμα μας ακούγατε τότε που το λέγαμε και προετοιμαζόμασταν όλοι μαζί, δεν θα φτάναμε στο σημείο αυτό.

Γίνονται επεισόδια σε όλη την Ευρώπη. Τα ελληνικά μέσα ενημερώσεως -αν λέγονται μέσα ενημερώσεως, που για εμένα είναι κάτι άλλο, συσκοτίσεως είναι- δεν λένε τίποτα, δεν λέει κανείς τίποτα για τα επεισόδια στη Γαλλία, στο Βέλγιο, στην Ολλανδία, στη Γερμανία. Γίνεται χαμός -χαμός!- επικρατεί κοινωνική αναταραχή. Έρχονται κοινωνικές αναταραχές δικαιολογημένες με τα εγκληματικά λάθη που έκαναν οι μικρές ηγεσίες της μεγάλης αυτής Ευρώπης, που όλοι θέλουμε ενωμένη.

Δυστυχώς, όμως, έχουμε και μια κυρία φον ντερ Λάιεν, η οποία είναι εκτός τόπου και χρόνου. Η γυναίκα είναι επικίνδυνη για την Ευρώπη. Σας λέω ότι αυτή η κυρία είναι επικίνδυνη για την Ευρώπη και θα σας το αποδείξω. Κάνει μία δήλωση και λέει ότι πρέπει η Ευρώπη να απεξαρτηθεί από τη Ρωσία. Απολύτως δίκαιο και δικαιολογημένο και σωστό να απεξαρτηθούμε από τη Ρωσία. Δεν μας λέει η κυρία αυτή ότι το Αζερμπαϊτζάν, από όπου παίρνει φυσικό αέριο, παίρνει από τη Ρωσία φυσικό αέριο με πολύ χαμηλή τιμή και το πουλάει πανάκριβα στην Ευρώπη. Δηλαδή, ακούστε τη λογική μας: Παίρνουμε από το Αζερμπαϊτζάν για να απεξαρτηθούμε από τη Ρωσία, το Αζερμπαϊτζάν δεν έχει τόσο μεγάλα αποθέματα φυσικού αερίου, αγοράζει από τη Ρωσία και τα μεταπουλάει σε εμάς πανάκριβα. Είναι επικίνδυνη η κυρία! Είναι επικίνδυνη και είναι επικίνδυνη γιατί είναι ικανοί να φτωχοποιήσουν όλους τους Ευρωπαίους πολίτες, να πεθάνει στην πείνα ο Έλληνας και ο Ευρωπαίος, για να ικανοποιήσουν τα αμερικανικά συμφέροντα που είναι να πουλήσουν LNG, να τελειώσουν την Ευρώπη και τη Ρωσία.

Εμείς δεν συμφωνούμε σε αυτό! Δεν θέλουμε να τελειώσει η Ευρώπη, δεν θέλουμε να καταστραφούν οι Ευρωπαίοι. Θέλουμε να μείνουμε Ευρωπαίοι, όρθιοι, όμως, ισότιμοι συνομιλητές των Αμερικανών!

Και επίσης -και εδώ αρχίζει το μεγάλο γλέντι- θα σας πω κάτι: Θριαμβολογεί η Νέα Δημοκρατία γιατί είναι με τις ανεμογεννήτριες και τα φωτοβολταϊκά αγκαλίτσα. Έτσι λένε πολλοί, αγκαλίτσα είναι, για να κονομάνε οι κολλητοί τους, βέβαια και οι Γερμανοί που τα κατασκευάζουν και οι Ιταλοί. Το προσπερνώ αυτό. Γιατί η τιμή του φυσικού αερίου ή η τιμή -αν θέλετε- του ρεύματος δεν πέφτει, αφού έχουμε στο μίγμα μας μεγάλη ποσότητα ανεμογεννητριών;

Πήγε ο κύριος Πρωθυπουργός στα απάτητα Άγραφα και έκανε μια δήλωση. Ακούστε: Ο άνθρωπος πραγματικά προκαλεί τη λογική των Ελλήνων. Βγαίνει και λέει: «Στα απάτητα Άγραφα» -«απάτητο» σημαίνει ότι δεν πάτησε ποτέ Τούρκος, δεν πάτησε κανείς εκεί- «δεν θα μπουν ανεμογεννήτριες μεγάλες».

Γελάτε, κύριοι συνάδελφοι, το είπε. Θα μπουν μικρές, μικρούλες, φουρφουράκια. Και θα σας το πω και ευθέως: Δεν λύνεται το ενεργειακό πρόβλημα με τις ανεμογεννήτριες και τα φωτοβολταϊκά, σας το έχουμε πει χίλιες φορές -χίλιες φορές!- και θα σας το αποδείξω με στοιχεία. Μην βιάζεστε! Η τιμή της Δανίας, η οποία έχει 50% και πλέον, ίσως και 70% ποσοστό ενέργειας από ανεμογεννήτριες, είναι περίπου ίδια με την Ελλάδα, λίγο χαμηλότερη. Είναι συνδεδεμένη με το φυσικό αέριο η παραγωγή ρεύματος. Καταλάβετέ το επιτέλους, η τιμή βγαίνει από εκεί, βγαίνει από την αξία του φυσικού αερίου και η Ελλάς που έχει φυσικό αέριο δεν κάνει εξορύξεις, για να καταλάβετε την παράκρουσή σας. Δεν κάνουμε εξορύξεις, γιατί φοβόμαστε τους Τούρκους.

Ακούστε τώρα γιατί γίνονται όλα αυτά: Γιατί κάνατε πλάτες στους παρόχους ενέργειας και στους εφοπλιστές, γιατί είστε υπηρέτες των ολιγαρχών και του κεφαλαίου. Αυτοί είστε και δεν αξίζετε στους Έλληνες εσείς στη Νέα Δημοκρατία, στο ΠΑΣΟΚ και στον ΣΥΡΙΖΑ, γιατί μαζί τα ψηφίζατε, μαζί και θα σας το αποδείξω και τώρα. Είστε επιζήμιοι για την Ελλάδα! Είστε επιζήμιοι για τους Έλληνες!

Να σας πω: Γιατί δεν πάει κανείς στον Λακωνικό Κόλπο τώρα που μιλάμε, όπου υπάρχουν πλοία Ελλήνων εφοπλιστών που κάνουν μεταγγίσεις πετρελαίου και φυσικού αερίου στο πέλαγος, μεσοπέλαγα;

Πήγε η γερμανική τηλεόραση, πήγε η γαλλική τηλεόραση, πήγε η κινεζική τηλεόραση, ένα ελληνικό κανάλι δεν τόλμησε να πάει να το κάνει το ρεπορτάζ! Τώρα που μιλάμε υπάρχουν σαράντα δύο δεξαμενόπλοια στον Λακωνικό Κόλπο! Τώρα που μιλάμε! Να το ακούσουν οι Έλληνες. Σαράντα δύο δεξαμενόπλοια ελληνικών συμφερόντων κάνουν μεταγγίσεις φυσικού αερίου και πετρελαίου, δηλαδή, λαθρεμπόριο και το κράτος απουσιάζει! Κι εσύ, Έλληνα, πήγαινε και πλήρωσε το ρεύμα σου με 500, 600 και 1.000 ευρώ και ψήφισε Νέα Δημοκρατία, ΠΑΣΟΚ και ΣΥΡΙΖΑ που δεν κάνουν τίποτα για όλα αυτά! Λυπάμαι που το λέω, αλλά έτσι είναι. Και το καταγγέλλω επωνύμως!

Δεν ξέρετε ότι ο κ. Αλαφούζος και οι υπόλοιποι, όπως ο Προκοπίου ή ο Οικονόμου –τη δουλειά τους κάνουν οι άνθρωποι- φέρνουν από τη Ρωσία, λέει, άνθρακα ή φυσικό αέριο και πετρέλαιο και μετά κάνουν μεταγγίσεις στην Ελλάδα και τα πουλάνε εδώ πανάκριβα; Δεν τα ξέρετε ούτε αυτά; Τίποτα πια δεν ξέρει το ελληνικό Κοινοβούλιο; Είστε μακριά από όλα αυτά; Όμως, πού να αγγίξετε τους ολιγάρχες; Πού να αγγίξετε τους κεφαλαιοκράτες; Πού να αγγίξετε αυτούς που λέω εγώ «κρατικοδίαιτους» που απομυζούν, που πίνουν το αίμα του ελληνικού λαού; Δεν τολμάτε.

Εμείς, λοιπόν, σε όλα αυτά θα είμαστε απέναντι. Είμαστε απέναντι στο σάπιο, το διεφθαρμένο. Είμαστε η λύση και όχι το πρόβλημα!

Και ακούστε τώρα και κάτι καλύτερο. Η Γερμανία –με χθεσινή ανακοίνωση της γερμανικής κυβέρνησης, κύριε Βεσυρόπουλε- ανοίγει πάση δυνάμει όλους τους λιγνίτες. Ανοίγει τρία εργοστάσια πυρηνικά. Σας είχαμε πει από το 2019 εδώ μέσα να συζητήσουμε για τα πυρηνικά εργοστάσια. Όλοι οι οικολόγοι εδώ μέσα μαζεμένοι είστε και λέτε για το περιβάλλον! Το Ακούγιου ετοιμάζεται, η Σινώπη ετοιμάζεται, η ανατολική Θράκη ετοιμάζεται για πυρηνικά εργοστάσια, η Τουρκία ετοιμάζεται, στη Βουλγαρία έχουμε πυρηνικό! Στην Ελλάδα τους ενοχλεί τους περιβαλλοντολόγους, τους οικολόγους πράσινους, κίτρινους και μπλε το πυρηνικό εργοστάσιο!

Ε, λοιπόν, αν πραγματικά υπήρχε Κυβέρνηση και υπήρχαν κόμματα σοβαρά που θέλουν να βοηθήσουν τον Έλληνα, θα έπρεπε να συζητήσουμε σοβαρά την πυρηνική ενέργεια. Υπάρχει η σχετική επιστημονική μελέτη για τη σύντηξη και όχι τη σχάση –όποιος Βουλευτής δεν ξέρει να τον ενημερώσουμε εμείς, έχουμε εμπειρογνώμονες- που είναι και αβλαβής και το κυριότερο δεν κινδυνεύουμε για τοξικότητα στο περιβάλλον.

Άρα, λοιπόν, αφού ακούτε τη Γερμανία, γιατί τα κάνετε όλα αυτά; Εξηγήστε μας τον λόγο.

Να σας πω και κάτι, κύριοι συνάδελφοι. Αύριο το πρωί γίνεται πόλεμος με την Τουρκία. Ξέρετε ότι ενεργειακά το φυσικό αέριο το παίρνουμε από την Τουρκία; Όλοι οι αγωγοί από το Αζερμπαϊτζάν έρχονται από την Τουρκία. Και γίνεται πόλεμος, κύριοι συνάδελφοι, σου κλείνει τη βαλβίδα ο άλλος και δεν έχεις ενέργεια! Καταστήσατε την Ελλάδα όμηρο των Τούρκων. Το καταλαβαίνετε; Είμαστε όμηροι των προθέσεων των Τούρκων, των εχθρών της Ελλάδος. Και ο Πρωθυπουργός πολύ εύστοχα έχει πει ότι αυτή τη στιγμή η Τουρκία είναι εχθρική χώρα. Κι επειδή είναι εχθρική χώρα έγινα όμηρος των εχθρών μου εγώ! Αυτό θα το πληρώσουμε πολύ ακριβά. Είναι λάθος επιλογή. Γι’ αυτό και επιμένω και επαναλαμβάνω το εξής: Ακούστε τη φωνή της λογικής.

Για τις εξορύξεις κανένα κόμμα δεν μιλάει. Ένας Γιάννης Μανιάτης μιλά, τον διαβάζω στην «ΚΑΘΗΜΕΡΙΝΗ». Θυμάμαι το 2011 τον Γιάννη στο ΠΑΣΟΚ. Δεν ξέρω τώρα τι είναι ο άνθρωπος, γιατί το ΠΑΣΟΚ έχει μεταλλαχθεί, έχει άλλα ΑΜΦ, από ΚΙΝΑΛ έγινε ΠΑΣΟΚ, αλλά δεν αφορά αυτό στην παρούσα φάση. Θα πω το εξής: Η Ελλάδα για πρώτη φορά, επιτέλους, κάνει εξορύξεις. Δεν ξέρω αν το μάθατε. Κάνουμε εξορύξεις σαν χώρα! Στείλαμε το «RESOLUTION», ένα ερευνητικό σκάφος, να κάνει θαλάσσιες γεωτρήσεις γύρω από τη Σαντορίνη για να δει, λέει, τα μάγματα του ηφαιστείου, όχι για να κάνουμε εξόρυξη φυσικού αερίου. Αντί να κάνουμε εξόρυξη φυσικού αερίου, στέλνουμε στο ηφαίστειο της Σαντορίνης να δούμε τα μάγματα! Δηλαδή, πραγματικά είναι απίστευτα όσα συμβαίνουν! Λυπάμαι που το λέω.

Ποια είναι η πρότασή μας; Πρόταση πρώτη: Ανοίξτε τώρα τους λιγνίτες πάση δυνάμει!

(Χειροκροτήματα από την πτέρυγα της Ελληνικής Λύσης)

Κάνετε χρήση της ισχυρής κρατικής ΔΕΗ! Κάνετε εξορύξεις! Να μιλήσουμε για την πυρηνική ενέργεια! Οι Έλληνες θα γίνουν πλούσιοι και θα ευγνωμονούν αυτό το Κοινοβούλιο και αυτήν την Κυβέρνηση που άκουσε την Ελληνική Λύση και εφήρμοσε τα αυτονόητα.

Και επειδή ακούω διάφορα φαιδρά, θα πω το εξής: Από το 2008, κύριοι συνάδελφοι, –μερικοί μπορεί να ήσασταν και τότε, κάποιοι μπορεί να μην ήσασταν- ο ομιλών στο ελληνικό Κοινοβούλιο ως Βουλευτής, επέμενε –νομίζω, κύριε Βεσυρόπουλε, ήσασταν και εσείς το 2008-2009…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το 2012.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το 2012 ήσασταν εσείς. Είστε πιο νέος εσείς από εμένα.

Τότε, λοιπόν, ο Βουλευτής που βλέπετε εδώ μπροστά σας μιλούσε για τον EastMed. Ο EastMed είναι ο πλέον αντι-ρωσικός αγωγός και έλεγα ότι πρέπει να γίνει ο EastMed. Και επιμένει η Ελληνική Λύση σε αυτήν την αντι-ρωσική, όπως λέτε, επιλογή –και είναι αντι-ρωσική επιλογή- και λέει να γίνει ο αγωγός EastMed τώρα! Να δώσουμε 4,5 δισεκατομμύρια και να γίνουμε ενεργειακός κόμβος εμείς, πριν γίνει η Τουρκία!

Κρούουμε κώδωνα κινδύνου, καμπανάκι, φωνάζουμε. Και αντί να κάνετε όλα αυτά, κύριοι συνάδελφοι, κι ενώ δεν κάνετε τίποτε από όλα αυτά, κάνετε ζημιά στην Ελλάδα. Ακούω τον κ. Δένδια, ο οποίος έκανε δήλωση χθες ότι θέλει να πάει στο Διεθνές Δικαστήριο τον κ. Πούτιν. Σηκώθηκε η μύγα να μεταμορφωθεί σε μέλισσα που θα τσιμπήσει το τέρας! Η μύγα! Γιατί περί μύγας πρόκειται. Ζημιά κάνετε στα εθνικά θέματα. Και δεν αναφέρομαι στον Δένδια, αναφέρομαι στη λογική αυτή. Ούτε ο Μπλίνκεν τόλμησε να πει ότι θα πάει στο Διεθνές Δικαστήριο τον Βλαντιμίρ Πούτιν. Είμαστε με τα καλά μας; Υπουργός εξωτερικών της χώρας -το ξέρει ο Πρωθυπουργός αυτό, το άκουσε;- να λέει ότι θα τον πάει στο δικαστήριο; Για ποιον λόγο να τον πάει στο δικαστήριο; Βομβάρδισε την Ελλάδα; Τι πρεμούρα είναι αυτή και αγάπη, για να δείξουμε διαπιστευτήρια φιλοαμερικανισμού;

Και να σας πω και κάτι; Και εμείς με το ΝΑΤΟ είμαστε, κι εμείς με τη Δύση είμαστε, αλλά θέλουμε την Ελλάδα να μην είναι ο υποδεκανέας και η Αμερική ο στρατηγός. Θέλουμε να είμαστε στρατηγοί εμείς, στρατηγοί και αυτοί, ισότιμοι εταίροι. Δεν θέλουμε να είμαστε υποδεκανείς. Αλλιώς δεν θέλουμε και τις συμμαχίες.

Πάμε και στην οικονομία, κύριε Βεσυρόπουλε. Για εσάς είναι αυτά. Τα δυσάρεστα νέα τα μάθατε, φαντάζομαι: αύξηση των επιτοκίων δανεισμού τρομακτική. Εάν σήμερα, κύριοι συνάδελφοι της Νέας Δημοκρατίας και κύριε Βεσυρόπουλε, ήθελαν να δανειστούν οι τράπεζες οι ελληνικές -που δεν είναι ελληνικές, αλλά λέμε τώρα ελληνικές, δεν υπάρχουν ελληνικές τράπεζες- με τα πενταετή swaps να τιμολογούνται στο 3,10% η Alpha Bank θα πλήρωνε επιτόκιο 8,35% -ακούστε τα νούμερα-, η Εθνική 7,80% -και πείτε μου αν είναι έτσι- και η Πειραιώς 10,10%. Αυτές οι τράπεζες με 10,10% πώς θα δανείσουν τον επιχειρηματία ή πώς θα δανείσουν τον καταναλωτή; Με 10% επιτόκιο;

Κύριε Υπουργέ, τα κάνατε μαντάρα ως Κυβέρνηση στην οικονομία. Και θα σας πω γιατί το λέω αυτό. Γιατί κάθε επιλογή σας είναι αντιλαϊκή, βαθιά αντιλαϊκή και υπέρ των μεγάλων συμφερόντων και της ολιγαρχίας. Άρθρο 11 του Κώδικα Εισπράξεως Δημοσίων Εσόδων, που ψήφισε η Βουλή εδώ, η Νέα Δημοκρατία. Νόμιμη έφοδος ελεγκτών στα σπίτια και κατασχέσεις για 500 ευρώ. Ακούστε, ψηφίσατε νόμο -να το ακούσουν οι Έλληνες- που λέει ότι αν χρωστάς, Έλληνα, 500 ευρώ στην εφορία, θα μπουκάρει μέσα στο σπίτι σου ο οποιοσδήποτε υπάλληλος της υπηρεσίας, της εφορίας, και θα ελέγχει. Ακούστε εδώ, ο υπάλληλος θα μπορεί να μπαίνει σε κατοικία σε οποιονδήποτε χώρο, να ανοίγει πόρτες, να ανοίγει σκεύη, να ανοίγει έπιπλα, δοχεία, για να παίρνει αντικείμενα αξίας. Σαν τους Γερμανούς Ναζί θα μπαίνουν μέσα αυτοί, κύριοι συνάδελφοι! Ίδιοι είστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πότε ψηφίστηκε αυτή η διάταξη;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πότε; Για πείτε μου εσείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Γιατί λέτε ότι το περάσαμε εμείς στον Κώδικα Είσπραξης Δημοσίων Εσόδων;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πείτε μου πότε ψηφίστηκε να σας απαντήσω τώρα εγώ επί τόπου. Πείτε μου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεκαετίες πριν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιος την ψήφισε; Ποιος κυβέρνησε, ποιος την ψήφισε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυβερνήσεις πριν από πενήντα χρόνια.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιες κυβερνήσεις; Ονοματεπώνυμο πείτε. Νέα Δημοκρατία, ΠΑΣΟΚ και ΣΥΡΙΖΑ, αυτό πείτε. Εσείς ψηφίσατε, οι πρόγονοί σας οι πολιτικοί, οι ιδεολογικοί. Γιατί δεν το λέτε; Αυτό να πείτε.

(Χειροκροτήματα από την πτέρυγα της Ελληνικής Λύσης)

Μην κοροϊδεύετε τον ελληνικό λαό, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Μην περνάτε στον κόσμο ότι το αλλάξαμε προχθές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην κοροϊδεύετε τον ελληνικό λαό. Είστε τόσο ίδιοι, τόσο όμοιοι, που ψηφίζετε ό,τι αντιλαϊκό υπάρχει και μετά λέτε «οι προηγούμενοι». Οι προηγούμενοι ήσασταν εσείς. Οι προηγούμενοι ήταν η Νέα Δημοκρατία, το ΠΑΣΟΚ και ο ΣΥΡΙΖΑ, δεν ήταν το ΚΚΕ, ούτε το ΜέΡΑ25, ούτε εμείς. Αλλάξτε το, λοιπόν, κύριε Βεσυρόπουλε. Αύριο φέρτε ρύθμιση, αλλάξτε το αυτό. Μπορείτε; Θα το αλλάξετε αυτό;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Η κύρωση που κάναμε είναι άλλο πράγμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα τα πείτε μετά. Ο Πρόεδρος ήδη μιλά είκοσι λεπτά. Αφήστε τον…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άλλο ρωτώ εγώ, θα το αλλάξετε αυτό; Θα αλλάξετε αυτό που ισχύει, για 500 ευρώ να μπουκάρει η εφορία στα σπίτια των Ελλήνων, ναι ή όχι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Μην περνάτε στο κόσμο…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εδώ σας θέλω, κύριε Βεσυρόπουλε. Αλλάξτε το τώρα, λοιπόν. Αφού οι προηγούμενοι της Νέας Δημοκρατίας ήταν κακοί και εσείς η Νέα Δημοκρατία η καινούργια είστε καλοί αλλάξτε τον νόμο, την κύρωση.

Και να σας πω και κάτι, κύριε Βεσυρόπουλε. Αφού λέτε ότι είναι έτσι, εγώ το πιστεύω ότι είναι έτσι όπως το λέτε, ότι τα έκαναν οι προηγούμενοι. Θα πάτε και στα γραφεία της Νέας Δημοκρατίας να κάνετε κατάσχεση; Τετρακόσια εκατομμύρια χρωστάτε, κύριε Βεσυρόπουλε. Δεν μιλάτε. Θα πάτε να κάνετε κατασχέσεις; Θα πάτε στο ΠΑΣΟΚ που χρωστάει άλλα τριακόσια; Δεν θα πάτε εκεί. Θα πάτε όμως στου μεροκαματιάρη το σπίτι να του κάνετε κατασχέσεις, να του πάρετε το σπίτι.

Αυτή είναι η αλήθεια, κύριε Βεσυρόπουλε, και σας ενοχλεί. Σας ενοχλεί που η Ελληνική Λύση μιλάει τη γλώσσα της αλήθειας, τη φωνή της λογικής. Σας ενοχλεί που σας λέμε την πραγματικότητα και όχι την αλήθεια, που είναι υποκειμενική έννοια. Γιατί εμείς, κύριε Βεσυρόπουλε, δεν καθόμαστε με ολιγάρχες στο ίδιο τραπέζι. Εμείς, κύριε Βεσυρόπουλε, δεν είμαστε με τους διαπλεκόμενους όλη μέρα μαζί. Εμείς, κύριε Βεσυρόπουλε, είμαστε απέναντι στο σύστημα. Εμείς, κύριε Βεσυρόπουλε, είμαστε το νέο σύστημα που θα αλλάξει την Ελλάδα, θα την κάνει καλύτερη. Και σας το λέω και το εννοώ.

(Χειροκροτήματα από την πτέρυγα της Ελληνικής Λύσης)

Και η προσπάθεια, κύριε Βεσυρόπουλε, να μας αφανίσει η Κυβέρνηση φαίνεται. ΕΣΡ: 1,5 εκατομμύριο πρόστιμο. Δεν υπάρχει στα χρονικά άλλο τέτοιο πρόστιμο. Συνεχείς ελέγχους, κύριε Βεσυρόπουλε, από την εφορία δεν έχει υποστεί κανείς εδώ μέσα όσο εγώ ο ομιλών. Κάθε τρεις, τέσσερις μήνες. Ξαναήρθαν προχθές. Τη δουλειά τους κάνουν οι άνθρωποι. Καλά τη κάνουν τη δουλειά τους, μια χαρά. Ξέρετε ποια είναι η δουλειά τους; «Κυνηγήστε τον Βελόπουλο και την Ελληνική Λύση». Και καλά κάνουν.

Φαντάζομαι ότι κανείς δεν έχει δεχτεί την πίεση που δέχτηκα εγώ με διάφορες μεθόδους και τρόπους για να «σωφρονιστώ» εις το σύστημα! Δεν θα «σωφρονιστώ», κύριε Βεσυρόπουλε. Ξέρω ότι έρχεται καταιγίδα εις βάρος της Ελληνικής Λύσης. Ξέρω ότι στήνουν παγίδα κάποιοι. Ξέρω ότι θέλετε να παγιδεύσετε την Ελληνική Λύση με τα μέσα ενημέρωσης, με τη φίμωση, με τους διαρκείς ελέγχους, την Επιθεώρηση Εργασίας και όλα αυτά. Ξέρω, όμως, και κάτι άλλο: Η αλήθεια και η πραγματικότητα είναι με την Ελληνική Λύση. Είμαστε το καθαρό, το διαυγές και δυστυχώς είστε το θολό και το διεφθαρμένο.

(Χειροκροτήματα από την πτέρυγα της Ελληνικής Λύσης)

Γιατί το λέω αυτό; Διότι κάθε χρόνο, κύριε Βεσυρόπουλε, επειδή σας εκτιμώ και σας συμπαθώ κιόλας, είχαμε εγκαίνια του Ελληνικού πάλι! Δεν ξέρω αν το μάθατε. Κάθε χρόνο αυτή η Κυβέρνηση εγκαινιάζει το Ελληνικό. Κάθε χρόνο. Δεν υπάρχει! Κορδέλες κόβουν όλοι τους. Στο τέλος θα κάνετε εγκαίνια με μουσαμάδες και τεντόπανα, όπως έκαναν του ΣΥΡΙΖΑ, εδώ, τα παιδιά, στο μετρό Θεσσαλονίκης. Θα βάλουν πέντε μουσαμάδες στο Ελληνικό, μεγάλους βέβαια, για να φαίνεται ότι το Ελληνικό υπάρχει. Έτσι δεν γίνεται. Είστε ίδιοι και απαράλλαχτοι.

Και επειδή εγώ λέω ότι συγκυβερνάτε και επειδή εμείς στην Ελληνική Λύση δεν μασάμε τα λόγια μας, κύριε Βεσυρόπουλε, γιατί λέω ότι συγκυβερνά -και θα μιλήσω πολιτικά- η Νέα Δημοκρατία με τον ΣΥΡΙΖΑ και το ΠΑΣΟΚ;

Θα σας πω, λοιπόν, πού συμφωνούν τα τρία κόμματα:

Πρώτον, 28ος μεσημβρινός. Δηλαδή από τη Ρόδο και δυτικά, είπαν ο κ. Τσίπρας και ο Μητσοτάκης ότι πρέπει να παρέμβει το ΝΑΤΟ και η Ευρωπαϊκή Ένωση. Από τη Ρόδο και ανατολικά όχι, χάρισαν ελλαδική εθνική κυριαρχία.

Δεύτερον, συμφωνούν με τη Χάγη και οι δύο. Στη Χάγη δεν πας για την ΑΟΖ. Πας στο Αμβούργο. Για να πας στη Χάγη, σημαίνει ότι έχεις και άλλες εκκρεμότητες.

Τρίτον, το χρηματιστήριο ενέργειας και τις ΝΟΜΕ. Μαζί το ψηφίσατε, ΠΑΣΟΚ, Νέα Δημοκρατία και ΣΥΡΙΖΑ. Τους λιγνίτες μαζί τους ψηφίσατε.

Και βγαίνει ο κ. Τσίπρας -και θέλω να με ακούσουν τα παιδιά από πάνω, νέα παιδιά είναι, δεν ξέρω από πού είναι, κύριε Πρόεδρε- και λέει ότι η ευρωπαϊκή αλληλεγγύη είναι πάνω από το εθνικό συμφέρον. Αυτό είπε ο κ. Τσίπρας το 2016. Το ίδιο είπε ο κύριος Πρωθυπουργός πριν λίγες μέρες: «Η ευρωπαϊκή αλληλεγγύη πάνω από το εθνικό συμφέρον».

Και εγώ σας απαντώ, κύριε Βεσυρόπουλε: Γιατί η Νορβηγία, λοιπόν, αφού μιλάμε για ευρωπαϊκή αλληλεγγύη, μας πουλάει τρεις φορές πάνω το φυσικό αέριο από ό,τι της κοστίζει; Γιατί, όπως είπαν οι Νορβηγοί, «το σύνταγμά μας, λέει να πουλάμε όσο ακριβότερα μπορούμε». Ακούστε τώρα, ευρωπαϊκή αλληλεγγύη, Νορβηγία! Ε, λοιπόν, το ελληνικό σύνταγμα για την Ελληνική Λύση λέει «να αγοράζω φθηνότερα απ’ όπου μπορώ να πάρω, ούτε από το Αζερμπαϊτζάν ούτε από την Αμερική, απ’ όπου βρω».

(Χειροκροτήματα από την πτέρυγα της Ελληνικής Λύσης)

Να σας πω γιατί είστε ίδιοι.

Για την ακρίβεια ο ΣΥΡΙΖΑ δεν κάνει τίποτε, ούτε μια διαμαρτυρία. Θυμάμαι το 2012, εδώ ήμασταν, μπαίναν, βγαίναν, το 2011 διαδηλώσεις, μνημόνια, ιστορίες. Δεν μιλάνε για την ακρίβεια. Δεν λένε τίποτα. Περνάνε «χαλαρά» το θέμα. Ούτε ένα συλλαλητήριο. Για ψύλλου πήδημα έκαναν πριν δύο χρόνια συλλαλητήρια. Βόλτες εδώ αβέρτα!

Ακαταδίωκτο: Το ψήφισαν μαζί.

Και το χειρότερο, η Ευρωβουλή ψήφισε πριν από λίγες μέρες να στείλουμε χρήματα, κύριε Βεσυρόπουλε, στην Ουκρανία, 18 δισεκατομμύρια. Να τα ακούν τα παιδιά. Ο Έλληνας πεινάει, ο Έλληνας δεν έχει να φάει και εγώ -η πτωχευμένη Ελλάδα- στέλνω 18 δισεκατομμύρια, μαζί με τους άλλους Ευρωπαίους, για να κάνει πόλεμο αυτός ο γραφικός τύπος, ο Ζελένσκι, και να σκοτώνονται οι Ουκρανοί από τους εισβολείς Ρώσους. Ε, όχι, αν θέλεις ειρήνη, δεν στέλνεις όπλα, δεν στέλνεις βοήθεια, αναγκάζεις αυτούς να κάτσουν στο τραπέζι των διαπραγματεύσεων. Είναι ντροπή! Ψήφισαν και τα τρία κόμματα, και ΠΑΣΟΚ και Νέα Δημοκρατία και ΣΥΡΙΖΑ.

Μα τόσο ίδιοι, τόσο προβλέψιμοι! Ήρθε και το ΑΣΕΠ, κύριε Βεσυρόπουλε. Το ξέρετε το ΑΣΕΠ; Για να καταλάβουν οι Έλληνες πώς τους κοροϊδεύουν τα τρία μεγάλα κόμματα. Για να βολέψουν κομματικούς δικούς τους ανθρώπους συμφωνούν σε όλα.

Ακούστε, βόλεψαν εννιάδα που είχε διορίσει ο ΣΥΡΙΖΑ με 4 χιλιάδες ευρώ τον μήνα, 3 με 4 χιλιάδες ευρώ τον μήνα παίρνουν αυτοί όλοι, κύριε Βεσυρόπουλε. Τετραχίλιαρα! Να τα ακούν τα παιδιά, που οι μπαμπάδες τους παίρνουν 500 και 600 ευρώ. Παίρνει 4 χιλιάρικα, επειδή είναι κολλητός του ΣΥΡΙΖΑ κάποιος και τον έβαλαν στο ΑΣΕΠ. Βάλατε άλλους εννιά -πρώην ΠΑΣΟΚ ο γενικός γραμματέας της Βουλής, λέει, από την εννιάδα- οι οποίοι θα παίρνουν 3 χιλιάδες ευρώ και συμφωνήσατε και οι τρεις. Εδώ, στα πρακτικά, για να καταλάβει ο ελληνικός λαός, όταν είναι να μοιράσουν οφίτσια και θέσεις τα τρία μεγάλα κόμματα τα βρίσκουν παρασκηνιακά. Συγκυβερνάτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, με συγχωρείτε, επειδή ήμουν στη Διάσκεψη θα ήθελα να σας διορθώσω ότι αυτό το…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ενόχλησε. Δεν πειράζει. Δεν θέλω διακοπές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ήθελα να σας διορθώσω ότι αυτό δεν το ψήφισε το ΠΑΣΟΚ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θέλω διακοπές όμως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας το λέω όμως γιατί ήμουν στη Διάσκεψη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν χρειάζεται.Δεν θέλω διακοπές. Όχι. Αν ήταν να κάνω διακοπές, θα πήγαινα διακοπές, κύριε Κωνσταντινόπουλε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας το λέω επειδή ήμουν στη Διάσκεψη και ίσως να διορθώσετε το λάθος σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, αν ήθελα διακοπές, θα πήγαινα διακοπές, όπως κάνουν όλοι οι πολιτικοί Αρχηγοί το καλοκαίρι. Εγώ δεν πήγα διακοπές ούτε διακοπές θέλω πραγματικά.

Και πάμε στο διεφθαρμένο κράτος.

Κύριε Βεσυρόπουλε, δυστυχώς τα τρία μεγάλα κόμματα έκαναν ένα διεφθαρμένο κράτος, το οποίο πρέπει να αποδομηθεί και να επανιδρυθεί, όπως έλεγε ο Κωνσταντίνος Καραμανλής ο Β΄. Εμείς θα το επανιδρύσουμε πραγματικά. Θα το κάνουμε ελληνικό κράτος για τα ελληνόπουλα, για τα παιδιά, για την Ελλάδα.

(Χειροκροτήματα από την πτέρυγα της Ελληνικής Λύσης)

Κι επίσης, για εμάς ισχύει αυτό που έλεγε ο Τάκιτος, κύριε Βεσυρόπουλε. Είστε οικονομολόγος, δεν είστε νομικός, αλλά φαντάζομαι ότι οι νομικοί γνωρίζουν. «Corruptio optimi pessima». Ξέρετε τι σημαίνει αυτό; Θα σας πω. Η διαφθορά των αρίστων είναι η χειρότερη. Διότι μας ήρθαν ως άριστοι και αποδεικνύονται άχρηστοι. Όχι ο κ. Βεσυρόπουλος, οι πολιτικές τους, για να τα λέμε όλα.

Και κλείνω, κύριε Πρόεδρε, με την παραδοχή τού κ. Τσιόδρα ότι αποτύχανε.

Κύριε Βεσυρόπουλε, είναι δυνατόν -και μας ακούν παιδιά- να βγαίνει ο κ. Τσιόδρας και να λέει: «Αποτύχαμε στο θέμα του κορωνοϊού»; Μα, η αποτυχία έχει και ένα αποτέλεσμα. Θα σας το πω τώρα. Τριάντα χιλιάδες ψυχές πέθαναν και κανείς δεν τιμωρήθηκε.

Κι επειδή εγώ δεν θέλω να γίνω δικαστής, θα θέσω ένα ερώτημα, διότι η Ελληνική Λύση θέλει να είναι όλα στο φως. Θα ρωτήσω, λοιπόν, και τον κ. Πλεύρη και τον κύριο Πρωθυπουργό και τους αρμόδιους επιστήμονες το εξής: Η εταιρεία «EXUS» είναι πίσω από τον σχεδιασμό της πανδημίας στην Ελλάδα, ναι ή όχι; Έστειλε στον Σωτήρη Τσιόδρα 150.000 ευρώ μέσω του Εθνικού Καποδιστριακού Πανεπιστημίου; Το έγγραφο θα το καταθέσω. Και ρωτώ τον κ. Τσιόδρα αν πήρε 150.000 ευρώ, από την εταιρεία αυτή, χορηγία.

Αν θέλετε πραγματικά να σας πιστέψουμε ότι πραγματικά δουλέψατε και σας νοιάζει ο Έλληνας, πρέπει να βγάλει η Κυβέρνηση όλα τα λεφτά των τηλεπιστημόνων των τηλεϊατρών που βγήκαν στα ελληνικά κανάλια και τρομοκρατούσαν τον κόσμο. Πόσα εκατομμύρια ευρώ πήραν, εάν πήραν, και από πού τα πήραν;

Εγώ έχω ένα έγγραφο εδώ -θα το καταθέσω στα Πρακτικά- που λέει το όνομα του κ. Τσιόδρα και ότι πήρε εκατόν πενήντα χιλιάρικα. Το γιατί δεν το ξέρω. Τα πήρε; Ρωτώ. Ρωτάμε εμείς εδώ στη Βουλή να μας απαντήσουν, να μάθουν τα παιδιά, ότι αυτοί που βγαίνουν στα κανάλια μάλλον πληρώνονταν από διάφορες εταιρείες για διάφορους λόγους. Δεν ξέρω τους λόγους. Θα τα δούμε στην πορεία.

Και να σας πω και κάτι, κύριε Βεσυρόπουλε. Η Ελληνική Λύση ζητάει εντολή τετραετίας. Ζητάμε εντολή από τον ελληνικό λαό να κυβερνήσουμε μόνοι μας, για να καταργήσουμε το ακαταδίωκτο και να καταδιώξουμε τους ακαταδίωκτους. Δεν υπάρχει άλλη λύση.

(Χειροκροτήματα από την πτέρυγα της Ελληνικής Λύσης)

Και κλείνω με την Τουρκία. Τα μάθετε τα νέα, κύριε Βεσυρόπουλε. Δυστυχώς η Τουρκία έκανε και έναν βαλλιστικό πύραυλο πεντακοσίων χιλιομέτρων, τον «Typhoon», τον τυφώνα. Ελληνικό όνομα. Έτσι κι αλλιώς οι Τούρκοι κλέβουν από παντού. Τον έβγαλαν «τυφώνα», πεντακόσια χιλιόμετρα. Έτοιμα λοιπόν και τα πυρηνικά εργοστάσιά τους.

Εσείς τι κάνετε, κύριε Βεσυρόπουλε, ως Κυβέρνηση; Εμείς τι κάνουμε ως Κυβέρνηση; Θα σας πω εγώ. Ανεμογεννήτριες, φουρφουράκια. Έλεγα από το 2019 - 2020 στον Υπουργό Άμυνας εδώ «επιτέλους drones». Και αλλάζει η ισορροπία στην Ουκρανία μετά τα drones-καμικάζι που είναι και πάμφθηνα. Κοστίζει 5.000 ευρώ το ένα.

Και πάτε και παίρνετε βαριά οπλικά συστήματα πανάκριβα, ενώ μπορούμε με την ελληνική βιομηχανία, με τους Έλληνες, την ΕΑΣ, να δημιουργήσουμε βιομηχανία παραγωγής δικών μας οπλικών συστημάτων και αυτά τα νέα παιδιά να έχουν δουλειά μετά από μερικά χρόνια, να δουλεύουν εκεί να παίρνουν 2.000 ευρώ και 3.000 ευρώ τον μήνα και όχι 500 ευρώ και εσείς πάτε και αγοράζετε έτοιμα. Γιατί;

Και κάνατε και το χειρότερο. Παίρνετε τα «BMP-1» από τα νησιά, τα στέλνετε στην Ουκρανία που γίνονται ο στόχος των Ρώσων και παίρνετε τα γερμανικά και τα πάτε στον Έβρο. Δηλαδή είναι λάθη επί λαθών. Δεν είναι απλά λάθη.

Όταν μιλάμε για υποκλοπές, ποιες υποκλοπές, κύριοι συνάδελφοι; Την κυρία αυτήν την ξέρετε, κύριε Υπουργέ; Θα σας δείξω αυτή την κυρία. Αυτή είναι η προσφυγόπουλα στον Έβρο. Αυτή ήταν η προσφυγόπουλα που λέγατε στον Έβρο. Ξέρετε ποια είναι αυτή η κυρία; Γράφεται στον διεθνή Τύπο από χθες. Είναι λοχαγός του τουρκικού στρατού.

Ποιος μου εγγυάται, κύριε Βασιλόπουλε, ότι μεταξύ αυτών των κατατρεγμένων που έρχονται στη χώρα μου δεν είναι και τέτοιοι; Έκανα ερώτηση στον Υπουργό Άμυνας. Δεν μου απαντούν. Είναι η κυρία αυτή, ναι ή όχι; Στη φυσιογνωμία είναι ίδια. Δηλαδή στέλνουν πράκτορες οι Τούρκοι εντός της Ελλάδος. Φαίνεται, δεν χρειάζεται πολύ μυαλό, και κανένας δεν μιλάει.

Ποια ΕΥΠ; Έχει γίνει σουρωτήρι η Ελλάδα, δεν υπάρχει ΕΥΠ. Το μόνο που κάνει είναι να παρακολουθεί τον Ανδρουλάκη, τον Βελόπουλο, τον Τσίπρα. Είμαστε με τα καλά μας; Ποια ΕΥΠ; Ποιες υποκλοπές;

Και δυστυχώς υπάρχουν και κόμματα που -ακούσια θέλω να πιστεύω- στηρίζουν την προπαγάνδα των Τούρκων και παίρνουν το μέρος των Τούρκων. Και με λυπεί, κύριε Θεοχάρη, αυτό, κόμματα τα οποία στηρίζουν το αφήγημα των δήθεν φτωχών, κατατρεγμένων. Είναι, αλλά μεταξύ αυτών υπάρχουν και κάποιοι που δεν έρχονται για καλό στη χώρα μας. Εδώ πρέπει να λειτουργήσουμε ενωμένα, ενωμένοι απέναντι σε αυτό που έρχεται και μπορεί να είναι καταιγίδα και τσουνάμι. Αλλά δυστυχώς το κάθε κόμμα κοιτάει το κομματικό του συμφέρον, το κομματικό του ενδιαφέρον και όχι τα παιδιά εκεί πάνω, στα θεωρεία.

Εμείς κοιτάμε τα παιδιά κατάματα επάνω, είναι μερικές δεκάδες. Ένα πράγμα σας υποσχόμαστε: Θα ξαναγίνετε περήφανοι, γιατί είστε Έλληνες.

Σας ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, θα μου επιτρέψετε -παρ’ ότι με συγχωρείτε για τη διακοπή- επειδή ήμουν στη Διάσκεψη των Προέδρων και εκπροσωπούσα αυτό που είπατε -και θα σας ενημερώσει και ο κ. Βιλιάρδος, που πιθανόν να ήταν- να σας πω το εξής. Από την προηγούμενη φορά, το θέμα για το ΑΣΕΠ το έθεσε το ΠΑΣΟΚ. Δεν ψήφισε, ψήφισε ο ΣΥΡΙΖΑ και η Νέα Δημοκρατία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: ΣΥΡΙΖΑ είπα, Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και θέλω να σας πω ότι προτείναμε να υπάρξει OpenGov, δηλαδή ανοικτή διαδικασία, γιατί ένας θεσμός ο οποίος είναι αξιόπιστος κι είναι ίσως από τις μεγαλύτερες μεταρρυθμίσεις που υπάρχουν στην Ελλάδα θα μπορούσε να βοηθήσει. Άρα σας έλεγα γι’ αυτό. Και χαίρομαι γιατί έχουμε ψηφίσει και μαζί ένα μνημόνιο τουλάχιστον. Είναι κάτι σημαντικό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το 6ο Γυμνάσιο Νέας Σμύρνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, μπορώ να πάρω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι βεβαίως, η σειρά είναι αντίστροφη.

Τον λόγο έχει τώρα ο κ. Κόκκαλης, Κοινοβουλευτικός Εκπρόσωπος του ΣΥΡΙΖΑ για πέντε λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τι κάνει σήμερα η Κυβέρνηση; Δυστυχώς προσπαθεί να επιβάλει την κανονικότητα στον παραλογισμό της ακρίβειας και του πληθωρισμού. Προσπαθεί να επιβάλει μια κανονικότητα, πρώτον με το αφήγημα ότι για όλα φταίει ο πόλεμος στην Ουκρανία, για όλα, και δεύτερον ότι έχει στηρίξει περισσότερο από όλη την Ευρωζώνη τον πληθυσμό.

Για το πρώτο αφήγημα και βέβαια δεν φταίει για τον πληθωρισμό μόνο ο πόλεμος. Δεν φταίει μόνο ο πόλεμος, γιατί, κυρίες και κύριοι συνάδελφοι, η ρήτρα αναπροσαρμογής έχει έρθει από τον Δεκέμβριο του 2021 στους λογαριασμούς ρεύματος. Δεν φταίει μόνο ο πόλεμος, γιατί η στρέβλωση και η αισχροκέρδεια στο ρεύμα εντοπίστηκε από τους πρώτους μήνες του 2021 σύμφωνα με την έκθεση του Συνηγόρου του Καταναλωτή κ. Ζαγορίτη.

Το δεύτερο αφήγημα, «δίνουμε τα περισσότερα από όλες τις χώρες»: Όχι, δίνετε τα περισσότερα σε λίγους και δίνετε τα λιγότερα στους πολλούς.

Ερχόμαστε τώρα στο καλάθι του νοικοκυριού. Προσπαθεί η Κυβέρνηση, μιας και ο χειμώνας ήδη έρχεται και έπρεπε ήδη να το έχει ετοιμάσει από τον Αύγουστο, και το καλάθι του νοικοκυριού, κυρίες και κύριοι συνάδελφοι, δεν αποτελεί παρά μια ομολογία αποτυχίας. Να το ξεκαθαρίσουμε.

Τον Μάρτιο του 2022 αυτού του έτους ψηφίστηκε μια τροπολογία σύμφωνα με την οποία η Κυβέρνηση προσπάθησε να βάλει ένα πλαφόν -στο μεικτό κέρδος, επαναλαμβάνω- τροπολογία η οποία ίσχυε έως 30 Ιουνίου 2022 και παρατάθηκε έως και τέλη του έτους, προσπαθώντας, σύμφωνα με αυτά που έλεγε τότε ότι θα βάλουμε τάξη στην αγορά, αθέμιτες εμπορικές πρακτικές δεν θα υπάρξουν. Και μάλιστα έλεγε ο λαλίστατος κ. Γεωργιάδης «θα δουλέψουμε σκληρά», γιατί έχουν μάθει να δουλεύουν.

Τι έχει γίνει αυτή η τροπολογία; Ποια τα αποτελέσματα; Για να αναγκάζεται η Κυβέρνηση να σύρεται στην καλή θέληση των μεγάλων στον χώρο των τροφίμων σημαίνει ότι δεν έχει κάνει τίποτα και είναι μια ομολογία απάτης.

Επιτρέψτε μου να πω για το καλάθι του νοικοκυριού. Το ρεπορτάζ λέει ότι θα ξεκινήσει από 4 Νοεμβρίου. Ήδη υπάρχουν ενστάσεις από την Επιτροπή Ανταγωνισμού, διότι σε πιθανή μείωση θα έχουμε αθέμιτες εμπορικές πρακτικές. Το ζητούμενο είναι ότι αθέμιτες εμπορικές πρακτικές έχουμε μόνο στη μείωση; Μόνο όταν μειώνονται οι τιμές, όχι όταν αυξάνονται;

Δεύτερον, θα είναι ουσιαστικά άνευ αντικειμένου αυτό το καλάθι των νοικοκυριών, διότι οι αυξήσεις που έχουν γίνει από τότε που έχει ανακοινωθεί η αύξηση -επαναλαμβάνω που έχουν γίνει από τότε που έχει ανακοινωθεί- θα καθιστούν άνευ αντικειμένου την οποιαδήποτε προσφορά κάνουν οι μεγάλες αλυσίδες.

Συνεπώς πρόκειται για έναν αυτοσχεδιασμό. Πρόκειται ξεκάθαρα για μια επικοινωνιακή απάτη, διότι μην ξεχνάτε κυβερνάτε με όρους αποκλειστικά πολιτικού μάρκετινγκ. Ανακοινώνετε κάθε μέρα κάτι το οποίο δεν είναι υλοποιήσιμο.

Μια κουβέντα για την περιβόητη τροπολογία, κύριε Υπουργέ, και θα κάνουμε μια σύγκριση. Εδώ θέλει μια ψύχραιμη αντιμετώπιση, μια ήρεμη επισκόπηση των όσων έχουν συμβεί. Δανειολήπτες με ελβετικό φράγκο, λύθηκε στον Άρειο Πάγο. Τι έλεγε η Κυβέρνηση και τι είπε και η απόφαση του Αρείου Πάγου; «Συγγνώμη, λάβατε το ρίσκο -στους δανειολήπτες- και πήρατε τέτοιου είδους δάνειο». Άνω τελεία. Για τα funds και για τους servicers, οι οποίοι ανέλαβαν το ρίσκο να αξιοποιήσουν, να εφοδιαστούν με τον τίτλο του 2003, ενώ υπήρχε η διαδικασία του 2015, για ποιο λόγο να πληρώσει πάλι ο Έλληνας φορολογούμενος το ρίσκο των ίδιων εταιρειών, των funds; Για ποιο λόγο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε είκοσι δευτερόλεπτα.

Εδώ υπήρχε ξεκάθαρα νομοθετικό πλαίσιο, ο νόμος του 2015 ο οποίος εξισορροπούσε αφ’ ενός με τις μνημονιακές επιταγές, με τις μνημονιακές δεσμεύσεις της χώρας μας τότε, αλλά εξισορροπούσε και με την προστασία των δικαιωμάτων των δανειοληπτών. Τα funds, όμως, δεν επέλεξαν αυτόν τον νόμο και επέλεξαν τον νόμο του 2003.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής δέκα επτά μαθητές και μαθήτριες και δύο εκπαιδευτικοί συνοδοί τους από το 1ο Δημοτικό Σχολείο Νέου Ψυχικού.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κ. Κωνσταντίνα Γιαννακοπούλου και ολοκληρώνεται η διαδικασία με τον κ. Θεοχάρη από τους Κοινοβουλευτικούς Εκπροσώπους και τον κύριο Υπουργό.

Παρακαλώ, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (NANTIA) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Δεν μπορώ, λοιπόν, να μην ξεκινήσω τη σημερινή μου τοποθέτηση με το να μη σχολιάσω την είδηση, η οποία δημοσιεύτηκε από το Πρακτορείο Μπλούμπεργκ, για τη μυστική δοκιμή βαλλιστικού πυραύλου μικρού βεληνεκούς από την Τουρκία. Νομίζω ότι αυτό, κυρίες και κύριοι συνάδελφοι, καθιστά περισσότερο -αν θέλετε- αναγκαίο και απαραίτητο από ποτέ το να μπορέσει επιτέλους να εφαρμοστεί άμεσα η απόφαση του Ευρωπαϊκού Κοινοβουλίου, προκειμένου να επιβληθεί εμπάργκο όπλων στη γειτονική χώρα.

Δεν νοείται -και εμείς ως ΠΑΣΟΚ και ο Πρόεδρός μας Νίκος Ανδρουλάκης το λέμε συνέχεια- ευρωπαϊκές χώρες, αλλά και μέλη του ΝΑΤΟ να συνεχίζουν να εξοπλίζουν, αλλά και να προσφέρουν τεχνογνωσία, σε έναν διεθνή ταραξία, όπως είναι και όπως λειτουργεί η Τουρκία .

Η κλιμάκωση της τουρκικής επιθετικότητας, όχι απλά προκλητικότητας, προκαλεί ανησυχία. Τέτοιου είδους ενέργειες, κυρίες και κύριοι συνάδελφοι, υπογραμμίζουν ποιος είναι ο πραγματικός της ρόλος. Ένας αποσταθεροποιητικός ρόλος στη νοτιοανατολική Μεσόγειο.

Αναρωτιέμαι, λοιπόν, τι έχει να πει τώρα ο κ. Στόλτενμπεργκ, κρατώντας τις ίσες αποστάσεις με τις προκλητικές δηλώσεις που κάνει διαρκώς, όπως έκανε και πριν από κάποιο καιρό. Και βεβαίως, τι έχουν να πουν τα ευρωπαϊκά κράτη, τα οποία έχουν συνάψει μεγάλα εξοπλιστικά προγράμματα με την Τουρκία, πρακτικές οι οποίες ξεκάθαρα υπονομεύουν την ευρωπαϊκή αλληλεγγύη.

Μπαίνοντας στα ζητήματα της οικονομίας, όπως έχουμε και το σημερινό νομοσχέδιο, βρισκόμαστε ήδη λίγο πριν από το τέλος του μήνα Οκτωβρίου και οι Έλληνες πολίτες συνεχίζουν να δοκιμάζονται, συνεχίζουν να είναι κυριολεκτικά με την πλάτη στον τοίχο από το κύμα ανατιμήσεων που υπάρχουν στην ενέργεια και σε βασικά αγαθά και προϊόντα, από τον πληθωρισμό. Και βεβαίως, ήδη τις τελευταίες ημέρες, κύριε Υπουργέ, προσπαθούν να βρουν και λύση για το πώς θα μπορέσουν να καταφέρουν να καλύψουν το κόστος θέρμανσης του φετινού χειμώνα, αντικρίζοντας την τιμή του πετρελαίου θέρμανσης, όπως αυτό έχει διαμορφωθεί.

Βεβαίως, όλοι αυτοί οι προβληματισμοί δεν αφορούν μόνο στη διαβίωση των ελληνικών νοικοκυριών και ναι, το μεγαλύτερο θέμα είναι τα ζητήματα της καθημερινότητας, τα οποία διαρκώς τίθενται, αλλά αποτελούν και την κύρια ανησυχία χιλιάδων μικρών και μεσαίων επιχειρήσεων.

Συνάντησα πριν από λίγες μέρες τον Πρόεδρο της Γενικής Συνομοσπονδίας Επαγγελματιών Βιοτεχνών και Εμπόρων Ελλάδας τον κ. Καββαθά. Είχα την ευκαιρία να ενημερωθώ αναλυτικά για τα προβλήματα τα οποία αντιμετωπίζουν τόσο οι επιχειρήσεις όσο και οι επαγγελματίες, όπως είναι, παραδείγματος χάριν, οι ληξιπρόθεσμες οφειλές προς τον ΕΦΚΑ, όχι λόγω αμέλειας των επιχειρηματιών, αλλά λόγω του πληθωρισμού.

Κύριε Υπουργέ, αυτή είναι η πραγματικότητα: Τα τεράστια προβλήματα τα οποία αντιμετωπίζουν, λόγω του ενεργειακού κόστους και της ισχνής δυναμικής των ταμειακών διαθεσίμων.

Και βεβαίως μου μετεφέρθη από τον κ. Καββαθά η τεράστια ανησυχία την οποία έχουν για τη βιωσιμότητα, για τη βιωσιμότητα των χιλιάδων μικρών και μεσαίων επιχειρήσεων. Επαναλαμβάνω και επαναλαμβάνουμε στο ΠΑΣΟΚ, ότι είναι αναγκαίο έστω και τώρα η Κυβέρνηση να ακούσει ποιες είναι οι προτάσεις μας, ποιες είναι οι προτάσεις των μικρομεσαίων επιχειρηματιών και βιοτεχνών, προκειμένου να προχωρήσετε άμεσα στη μείωση του ειδικού φόρου κατανάλωσης στα καύσιμα, στη μείωση του Φ.Π.Α. από το 13% στο 6%, όταν στις υπόλοιπες ευρωπαϊκές χώρες κυμαίνεται μεταξύ του 4% και 6% και βεβαίως, στη θέσπιση πλαφόν στη λιανική τιμή της ενέργειας, καθώς και στη ρύθμιση του συνόλου των οφειλών σε εκατόν είκοσι δόσεις.

Τα μέτρα επιδότησης, τα οποία μέχρι στιγμής έχετε εφαρμόσει, δεν επαρκούν. Δεν επαρκούν για να αντιμετωπίσουν τις επιπτώσεις της ενεργειακής ακρίβειας. Ξέρετε τι κάνετε επί της ουσίας με αυτό; Επί της ουσίας καταλήγουμε στο να επιδοτείτε με αυτά τα χρήματα των Ελλήνων φορολογουμένων τα υπερκέρδη των μεγάλων παραγωγών ενέργειας -αυτή είναι η πραγματικότητα-, χωρίς να κάνετε καμμία ουσιαστική μεταρρύθμιση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Άρα, λοιπόν, ακούστε τις προτάσεις των φορέων, ακούστε τις προτάσεις της ΓΣΕΒΕΕ, ακούστε τις προτάσεις των επιμελητηρίων, ακούστε τις προτάσεις της Αντιπολίτευσης και όχι άλλες ασαφείς πολιτικές, όπως το καλάθι του νοικοκυριού. Περιμένουμε να δούμε πώς θα φανεί και πώς θα λειτουργήσει στην πράξη. Μέχρι στιγμής, όμως, υπάρχει σύγχυση στους Έλληνες πολίτες για το πώς ακριβώς πρόκειται να αποδώσει και τι πρόκειται να αποδώσει, με τον τρόπο τον οποίο το φέρνετε. Κάντε, λοιπόν, ολιστικές πολιτικές που θα απαντούν στη ρίζα του προβλήματος.

Δυο κουβέντες τώρα πολύ σύντομα, κύριε Πρόεδρε, ως προς το σημερινό νομοσχέδιο, που έχει τοποθετηθεί αναλυτικά στην επιτροπή ο ειδικός αγορητής μας, ο κ. Σκανδαλίδης, ο οποίος πολύ σωστά επανέφερε την πρόταση την οποία είχαμε καταθέσει κατά τη συζήτηση για την αντίστοιχη σύμβαση με τη Σιγκαπούρη.

Παίρνοντας, λοιπόν, ως δεδομένο ότι οι πενήντα επτά διακρατικές συμβάσεις αποφυγής της διπλής φορολογίας του εισοδήματος και του κεφαλαίου που έχουν κυρωθεί ως σήμερα στην ελληνική Βουλή χαρακτηρίζονται ως εργαλείο για την ανάπτυξη ενός σταθερού επενδυτικού πλαισίου, θα ήταν και χρήσιμο και ωφέλιμο αυτή η άποψη να αποτυπωθεί και να παρουσιαστεί ενώπιον του Σώματος και σε νούμερα. Να δούμε ποια είναι η αποτελεσματικότητα, δηλαδή να γίνει κατανοητό τόσο από εμάς όσο βεβαίως και κατά κύριο λόγο από την ελληνική κοινωνία ποια είναι η μετρήσιμη επίδρασή τους στην ελληνική οικονομία, αλλά και στους Έλληνες οι οποίοι ζουν στο εξωτερικό.

Η Διεύθυνση Διεθνών Οικονομικών Σχέσεων, ως αρμόδια για την παρακολούθηση μεταξύ άλλων και της εφαρμογής αυτών των διμερών συμβάσεων, πέραν -αν θέλετε- και του αξιολογότατου και του υπερ-έμπειρου ανθρώπινου δυναμικού που διαθέτει, έχει πιθανώς και διαθέσιμα στοιχεία, τα οποία θα μπορούσαν να αποτυπώσουν πώς τελικά δουλεύουν αυτές οι συμβάσεις τόσο για τους Έλληνες του εξωτερικού όσο βεβαίως και για τους πολίτες άλλων χωρών, φορολογικούς κατοίκους στην Ελλάδα.

Με αυτόν, λοιπόν, τον τρόπο, κύριε Υπουργέ, θα μπορούσαμε να είχαμε μια πλήρη εικόνα και να αποκτήσει, αν θέλετε και πραγματική ουσία η, κατά τα άλλα, τυπική κύρωση των συμβάσεων αυτών από τη Βουλή. Εν τέλει, με αυτόν τον τρόπο θα επιτελούμε, νομίζω, με τον καλύτερο δυνατό τρόπο το έργο μας όλοι μας και πολύ πιο ουσιαστικά και πολύ πιο αποτελεσματικά.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Βουλευτής κ. Κατρούγκαλος ζητεί άδεια ολιγοήμερης απουσίας στο εξωτερικό από 24 Οκτωβρίου έως 27 Οκτωβρίου για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, τη 19-10-2022 ποινική δικογραφία που αφορά στον τέως Υπουργό Αγροτικής Ανάπτυξης και Τροφίμων Παναγιώτη-Σπυρίδωνα Λιβανό και στον Υφυπουργό Αγροτικής Ανάπτυξης και Τροφίμων Συμεών Κεδίκογλου και ποινική δικογραφία που αφορά στον Υπουργό Κλιματικής Κρίσης και Πολιτικής Προστασίας Χρήστο Στυλιανίδη, στον Υπουργό Προστασίας του Πολίτη Παναγιώτη Θεοδωρικάκο και στον Υπουργό Υποδομών και Μεταφορών Κωνσταντίνο Αχ. Καραμανλή.

Ορίστε, κύριε Θεοχάρη, έχετε τον λόγο για πέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Είχα σκοπό κυρίως οικονομικά ζητήματα να θέσω στην ομιλία μου.

Όμως, κύριε Πρόεδρε, τέθηκαν ένα-δύο θέματα εκτός του οικονομικού πεδίου. Θα ήθελα να ξεκινήσω με αυτά, ώστε να επικεντρωθούμε κυρίως στα ζητήματα που έχουν σχέση με την οικονομία. Αυτό το νομοσχέδιο τέτοιας φύσης είναι.

Εξοργίζομαι, πραγματικά, όταν ακούω πρόεδρο ελληνικού κόμματος εδώ, στη Βουλή, να μας μεταφέρει τη γραμμή του Πούτιν για τον πόλεμο μεταξύ της Ρωσίας και της Ουκρανίας. Δεν μπορεί να ακούγονται εδώ ότι φταίμε, γιατί στηρίζουμε τον Ζελένσκι να συνεχίσει να αμύνεται για τα εδάφη της χώρας του και αυτό να είναι γραμμή εδώ που ακούγεται από το ελληνικό Κοινοβούλιο.

Τι θα ακούσουμε, δηλαδή; Ότι θα φταίμε εμείς, αν μας επιτεθούν, επειδή θα συνεχίσουμε να υπερασπιζόμαστε τα εδάφη μας; Ισχύει το ίδιο; Διότι είναι και τουρκοφάγος ο Πρόεδρος, ο κ. Βελόπουλος, που ήρθε εδώ και μας είπε αυτά πριν από λίγα λεπτά.

Αυτά τα πράγματα δεν πρέπει να ακούγονται στο ελληνικό Κοινοβούλιο και, μάλιστα, την ίδια στιγμή που αναβαθμίζεται η ισχύς της χώρας μας εκτός των άλλων και μέσω της Συμφωνίας Στήριξης με τα BMP-1 τα οποία πηγαίνουμε στην Ουκρανία -αυτές τις ημέρες ήταν ο κ. Δένδιας εκεί επ’ ευκαιρία της πρώτης αποστολής- την ίδια στιγμή που αναβαθμίζονται δωρεάν με πολύ καλύτερα Marder από τη Γερμανία. Άρα αναβαθμίζεται η άμυνα της χώρας μας και μέσω αυτής της συμφωνίας.

Βέβαια, το δεύτερο θέμα που θα ήθελα να θίξω είναι ότι σήμερα, αν δεν κάνω λάθος, ή χθες, ήταν η συζήτηση και η ψηφοφορία για τη FRONTEX στο Ευρωπαϊκό Κοινοβούλιο και οι Βουλευτές του ΣΥΡΙΖΑ, βέβαια, τάχθηκαν με τους λαθρέμπορους. Δεν θα πω εγώ με την Τουρκία, όπως είπε ο κ. Βελόπουλος, αλλά τάχθηκαν με τους λαθρέμπορους, όχι με τη FRONTEX.

Αυτό είναι μια απαράδεκτη στάση, την οποία πρέπει όλοι μας από εδώ να στηλιτεύσουμε.

Έρχομαι λίγο στα θέματα αυτού του νομοσχεδίου, αλλά και στα ευρύτερα οικονομικά. Εξάλλου οι περισσότεροι μίλησαν για την ευρύτερη οικονομία. Θα ξεκινήσω, όμως, από αυτό το νομοσχέδιο. Το νομοσχέδιο αυτό είναι ένα νομοσχέδιο που προάγει το αναπτυξιακό περιβάλλον. Αυτό θέλω να το τονίσουμε. Διότι για να μπορέσουν να έρθουν ξένες επενδύσεις και να μπορέσουν να έρθουν άνθρωποι οι οποίοι θα δουλεύουν στη χώρα μας από το εξωτερικό -γιατί αρκετές φορές αυτές οι ξένες επενδύσεις συνοδεύονται και από ανθρώπους οι οποίοι έρχονται και μένουν στη χώρα μας για να τις επιβλέψουν ή για οτιδήποτε άλλο, αναφέρομαι στις σχετιζόμενες με αυτές τις επενδύσεις θέσεις εργασίας- πρέπει να υπάρχει φορολογική σταθερότητα, πρέπει να ξέρουν ότι τα πράγματα που έχουν πίσω στη Γαλλία δεν θα φορολογούνται διπλά ή τα εισοδήματά τους στην Ελλάδα δεν θα φορολογούνται διπλά στη Γαλλία.

Αυτό, λοιπόν, το νομοσχέδιο έρχεται να προαγάγει ακριβώς αυτό το περιβάλλον που θα επιτρέψει να υλοποιηθούν όλες αυτές οι συμφωνίες που ακούμε κατά καιρούς. Το δεύτερο που είναι πάρα πολύ σημαντικό γι’ αυτή τη συμφωνία είναι ότι είναι μια συμφωνία νέου τύπου του ΟΟΣΑ. Και επειδή από παλαιότερες θέσεις μου ήμουν σε πολλές από τις συζητήσεις στον ΟΟΣΑ, όταν γινόντουσαν αυτές οι συζητήσεις οι οποίες είχαν σχέση με τη λίστα των συνεργαζόμενων χωρών -δηλαδή εκεί που βοηθάνε τις εξωχώριες εταιρείες για να αποφεύγουν τη φορολογία- και με το πώς ακριβώς πρέπει να αποφεύγεται η διπλή φορολόγηση, καταλαβαίνω ότι αυτή είναι μια συμφωνία η οποία δεν επιτρέπει στον διεθνή πλούτο να μπορεί να ξεφύγει. Αυτού του τύπου τις συμφωνίες πρέπει τώρα πια και με γρήγορους ρυθμούς να τις επεκτείνουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τώρα να πούμε δυο λόγια ευρύτερα, γιατί ακούστηκε πολλή κριτική για την κατάσταση της οικονομίας. Δεν είναι δυνατόν την ημέρα που ανακοινώνεται ότι η φορολογική ανταγωνιστικότητα της χώρας μας ανέβηκε τέσσερις θέσεις διεθνώς -βελτιώθηκε και από την τριακοστή τρίτη θέση πήγε στην εικοστή ένατη θέση- να μιλάμε για προβλήματα της οικονομίας.

Δεν είναι δυνατόν να μιλάμε για προβλήματα της οικονομίας: Όταν η ανάπτυξη που περιμένουμε είναι 5,2 μονάδες, με βάση το προσχέδιο του προϋπολογισμού, και εγώ σας λέω ότι στο σχέδιο του προϋπολογισμού θα είναι πολύ βελτιωμένο και μπορεί να ξεπεράσουμε και το 6%. Όταν η μείωση της ανεργίας είναι σχεδόν πέντε μονάδες. Όταν μειώσαμε, κατά τη διάρκεια της θητείας μας, πάνω από πενήντα φόρους, έχω εδώ πέρα μια σειρά από φόρους οι οποίοι έχουν μειωθεί, δεν χρειάζεται να τους πούμε όλους, από τον ΕΝΦΙΑ, το εισόδημα, τον εισαγωγικό συντελεστή, μέχρι τα μερίσματα και τα λοιπά και τα λοιπά, και είναι μια σειρά από φόρους που τους ξέρουν όλοι. Όταν το πρόγραμμα στήριξης των νοικοκυριών μας είναι το τρίτο μεγαλύτερο πρόγραμμα της Ευρωπαϊκής Ένωσης, σύμφωνα με το Ινστιτούτο «Μπρίγκελ» και όχι σύμφωνα ούτε με το Υπουργείο Οικονομικών ούτε σύμφωνα με τη Νέα Δημοκρατία. Όταν έχουμε μείωση της φτώχειας από το 2020 -που είναι τα τελευταία στοιχεία που έχουμε- με 9% μείωση του ΑΕΠ, και το διαθέσιμο εισόδημα των νοικοκυριών έπεσε μόλις 0,9%, και άρα για πρώτη φορά τα μέτρα στήριξης κατά της φτώχειας είναι στοχευμένα, με το ελάχιστο εγγυημένο εισόδημα και τα λοιπά και τα λοιπά, και με αυτό τον τρόπο πραγματικά στηρίζονται τα νοικοκυριά. Και οι ενδείξεις είναι ότι το 2021, που θα βγούνε σύντομα τα στοιχεία, θα έχουμε μείωση της φτώχειας από μισή έως δύο μονάδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Φυσικά μιλάμε πάρα πολύ για τον πληθωρισμό και για το καλάθι του νοικοκυριού. Καταλαβαίνω τις αντιρρήσεις άγνοιας, διότι είναι μια πρωτόγνωρη προσπάθεια η οποία όλοι μας θέλουμε να πετύχει. Τώρα, το πώς θα δουλέψει, είναι πολύ συγκεκριμένο και πολύ απλό. Δουλεύει με δύο μεθόδους στην οικονομία. Το πρώτο είναι ότι δίνει λύση με συγκεκριμένα προϊόντα, τα οποία θα βρίσκονται σε κάθε σουπερμάρκετ, άρα δεν θα χρειάζεται να αλλάξει κάποιος τη συμπεριφορά του, το πού αγοράζει, ώστε να μπορούν τα νοικοκυριά σε ανάγκη να βρούνε προϊόντα φθηνά. Και το δεύτερο είναι: προφανώς πιέζουν και τον ανταγωνισμό, ώστε να μην μπορεί να κάνει ό,τι αυξήσεις θέλει η επιχείρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι προφανές, όμως, ότι αυτή η προσπάθεια, η οποία μας είπαν κιόλας ότι γίνεται παρά τις αντιρρήσεις -που υπάρχουν αντιρρήσεις- από την Αρχή Ανταγωνισμού, δείχνει ακριβώς ότι η Κυβέρνηση καινοτομεί και προσπαθεί να βρει λύσεις για την ακρίβεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λέχθηκαν πάρα πολλά για τα απάτητα βουνά. Δεν θα αναφερθώ στα όσα λέχθηκαν για τα απάτητα βουνά ή για οτιδήποτε άλλο σχετικό. Στα απάτητα βουνά είναι πολύ συγκεκριμένα τα πράγματα. Είναι συγκεκριμένοι χωροθετημένοι χώροι στα βουνά μας, όπως είναι και οι περιοχές «NATURA», όπως είναι οι άλλες χωροθετήσεις. Και σε αυτές τις χωροθετήσεις δεν επιτρέπονται ούτε ανανεώσιμες πηγές ενέργειας, ούτε μεγάλες ούτε μικρές -ας το ξαναδεί ο κ. Βελόπουλος- αλλά δεν επιτρέπεται ούτε η δημιουργία νέων δρόμων ή με άλλον τρόπο να υπάρξει περαιτέρω μείωση του περιβάλλοντος.

Κλείνω λέγοντας το εξής: Η Κυβέρνηση αυτή κάνει όλες αυτές τις προσπάθειες και στηρίζει τον ελληνικό λαό κρατώντας μια πολύ δύσκολη ισορροπία, διότι δεν πρέπει να ξεχνάμε ότι δημοσιονομικά πρέπει να παραμείνουμε στη σταθερή τροχιά της εξυγίανσης.

Αυτή τη στιγμή, αυτά που ακούμε -και δυστυχώς τα ακούσαμε και από την κ. Γιαννακοπούλου, ενώ συνήθως τα ακούγαμε από τον ΣΥΡΙΖΑ-, όπως ότι δεν φτάνουν τα μέτρα, δώστε κι άλλα, αυτό ακριβώς έγινε στη Μεγάλη Βρετανία. Στο Ηνωμένο Βασίλειο φαίνεται ότι κυβερνά ήδη ο κ. Τσίπρας. Εάν θέλουμε μια εικόνα από το τι θα συμβεί, αν, ο μη γένοιτο, έρθει ξανά ο ΣΥΡΙΖΑ στην Κυβέρνηση και ο κ. Τσίπρας στην πρωθυπουργία, τότε δείτε τι έγινε στο Ηνωμένο Βασίλειο.

Όταν έδωσαν αλόγιστα στα χαρτιά στηρίξεις και μειώσεις φόρων και οτιδήποτε άλλο, χωρίς να υπάρχει συγκεκριμένο σχέδιο που να είναι δημοσιονομικά ισορροπημένο, τότε σπίτια χάθηκαν, οι αξίες των σπιτιών κατέρρευσαν και η στερλίνα καταβαραθρώθηκε. Και, τελικά, η πολιτική αυτή ανακοινώθηκε, δημιούργησε ζημιά στους πολίτες και στο τέλος άλλαξε και δεν υλοποιείται κιόλας.

Αυτό είναι ένα μάθημα το οποίο είμαι σίγουρος ότι ελληνικός λαός έχει ήδη πάρει, γιατί το έχει ζήσει στο πετσί του το 2015, το 2016, το 2017, το 2018 και το μισό 2019 και γι’ αυτό στις επόμενες εκλογές ξέρει ποια επιλογή θα κάνει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Χήτα, δεν έχετε τον λόγο, γιατί έχει μιλήσει…

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, είστε δημοκράτης!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι σχέση έχει η δημοκρατία με τον Κανονισμό της Βουλής;

**ΚΩΝΣΤΑΝΤΙΝΟΣ ΧΗΤΑΣ:** Ο Κοινοβουλευτικός Εκπρόσωπος μπορεί να μιλήσει για τριάντα δευτερόλεπτα, μην το κάνουμε θέμα. Θα απαντήσω, γιατί ακούστηκε κάτι για τον Πρόεδρό μου. Δεν είναι μεγάλο θέμα. Σήμερα είμαστε χαλαρά, σε λίγα λεπτά τελειώνουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και ο Πρόεδρός σας είπε διάφορα, αλλά αυτό δεν σημαίνει τίποτα.

Έχετε τον λόγο, λοιπόν, για είκοσι δευτερόλεπτα.

**ΚΩΝΣΤΑΝΤΙΝΟΣ ΧΗΤΑΣ:** Θέλω να πω το εξής: Κύριε Θεοχάρη, λυπηρό είναι -γιατί αναφέρατε ότι είναι λυπηρά αυτά που ακούστηκαν εδώ- να μην αντιλαμβάνεστε τι είπε. Αυτό είναι το λυπηρό.

Επίσης, λυπηρό είναι, κύριε Θεοχάρη, ότι δεν καταλάβατε ότι εμείς είμαστε υπέρ του EastMed, ο οποίος είναι ο πλέον αντιρωσικός αγωγός. Εσείς τον καταργήσατε, εμείς τον θέλουμε. Για πείτε μας λίγο πάνω σε αυτό, πού πήγαν τα τεθωρακισμένα ΒΜΡ-1 που ήρθαν και με τα οποία ενισχυθήκαμε και αναβαθμιστήκαμε; Τα πήρατε από τα νησιά και τα πήγατε στον Έβρο.

Θα σας πούμε εμείς τι είναι λυπηρό, κύριε Θεοχάρη. Λυπηρό είναι η Κυβέρνησή σας να μπουκάρει στο σπίτι του Έλληνα για 500 ευρώ επειδή χρωστάει, ενώ η Νέα Δημοκρατία χρωστάει 400 εκατομμύρια! Αυτό είναι λυπηρό, κύριε Θεοχάρη! Λυπηρό είναι που δεν μπορεί ο Έλληνας να πληρώσει το φαγητό του, το αέριό του και το ρεύμα του. Αυτό είναι λυπηρό και θα πρέπει να ντρέπεστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνεται η διαδικασία και θα προχωρήσουμε στην ψήφιση μετά τον κύριο Υπουργό.

Ορίστε, κύριε Υπουργέ, έχετε τον λόγο για δέκα λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που φέρνουμε σήμερα προς κύρωση αφορά τη νέα διμερή σύμβαση αποφυγής διπλής φορολογίας ανάμεσα στην Ελλάδα και στη Γαλλία, που υπεγράφη στην Αθήνα στις 11 Μαΐου του 2022 από τον Έλληνα Υπουργό Οικονομικών και τον Πρέσβη της Γαλλίας στην Ελλάδα.

Η νέα αυτή διμερής σύμβαση αντικαθιστά την ισχύουσα σύμβαση μεταξύ Ελλάδας και Γαλλίας, που κυρώθηκε με το νομοθετικό διάταγμα 4386 του 1964, είναι σε ισχύ από το 1965 και αποτελεί μία από τις παλαιότερες τέτοιου είδους συμβάσεις της Ελλάδας. Η αναθεώρηση στην οποία προχωράμε με το νομοσχέδιο που συζητάμε σήμερα κρίθηκε αναγκαία για την αποτύπωση των σύγχρονων φορολογικών τάσεων σε διεθνές επίπεδο και εδράζεται στην πρότυπη σύμβαση του Οργανισμού Οικονομικής Συνεργασίας και Ανάπτυξης, η οποία αναθεωρήθηκε το 2017.

Από το 1965 μέχρι σήμερα η οικονομική πραγματικότητα έχει μεταβληθεί σημαντικά.

Οι διαπραγματεύσεις μεταξύ των κρατών του Οργανισμού Οικονομικής Συνεργασίας και Ανάπτυξης για το περιεχόμενο της πρότυπης σύμβασης για το εισόδημα και το κεφάλαιο και οι νεότερες εξελίξεις σε όλα τα πεδία της οικονομικής δραστηριότητας έχουν αναδείξει ένα καινούργιο σημείο ισορροπίας στην κατανομή της φορολογικής εξουσίας των κρατών, μεταξύ του κράτους-κατοικίας και του κράτους-πηγής του εισοδήματος. Οι κανόνες αυτής της πρότυπης σύμβασης υπόκεινται σε διαρκείς αναθεωρήσεις από την Επιτροπή Φορολογικών Υποθέσεων του ΟΟΣΑ, στην οποία συμμετέχει ενεργά και η χώρα μας.

Η πιο πρόσφατη επικαιροποίηση που διενεργήθηκε το 2017 ενσωμάτωσε τα σύγχρονα οικονομικά δεδομένα και τις διεθνείς εξελίξεις στο πεδίο της διεθνούς φορολογίας, όπως έχουν διαμορφωθεί σε επίπεδο ΟΟΣΑ, καθώς και τις δράσεις για την αντιμετώπιση της διάβρωσης της φορολογικής βάσης των κρατών και της μετατόπισης κερδών προς χώρες με ευνοϊκή φορολογική μεταχείριση, γνωστές ως δράσεις BEPS.

Η αναθεωρημένη έκδοση του 2017 για την πρότυπη σύμβαση του ΟΟΣΑ, που αποτέλεσε τη βάση της διαπραγμάτευσης της νέας ΣΑΔΦ μεταξύ Ελλάδας και Γαλλίας, αποτυπώνει αυτή ακριβώς τη νέα οικονομική πραγματικότητα. Μέσω του προτεινόμενου νομοσχεδίου διευρύνεται ο σκοπός της σύμβασης, πέρα από την αποφυγή διπλής φορολογίας με την προσθήκη διατάξεων, για περαιτέρω ενίσχυση της συνεργασίας των δύο χωρών σε φορολογικά θέματα, υποβοηθώντας, μεταξύ άλλων, την ανάπτυξη των αμοιβαίων επενδύσεων και την ισχυροποίηση των οικονομικών θέσεων των δύο χωρών, οι οποίες ιστορικά συνδέονται με ισχυρούς οικονομικούς δεσμούς.

Η νέα διμερής σύμβαση αποφυγής διπλής φορολογίας προσδιορίζει τα πρόσωπα και τους χώρους που καλύπτονται από αυτή τη φορολογική αντιμετώπιση διαφόρων κατηγοριών εισοδήματος και ένα πλήθος άλλων ζητημάτων.

Ταυτόχρονα, διαμορφώνεται ένα αποτελεσματικό πλαίσιο για την αποφυγή και εξάλειψη της διπλής φορολόγησης αναφορικά με τους φόρους επί του εισοδήματος στις περιπτώσεις που παρέχεται δικαίωμα φορολόγησης και στα δύο κράτη, χωρίς να δημιουργούνται ευκαιρίες για μη επιβολή φορολογίας ή για μειωμένη φορολογία μέσω φοροδιαφυγής ή φοροαποφυγής.

Υπενθυμίζω ότι στην Ελλάδα η εξάλειψη της διπλής φορολογίας πραγματοποιείται βάσει του άρθρου 9 περί πίστωσης φόρου αλλοδαπής του Κώδικα Φορολογίας Εισοδήματος. Όπως είναι ευρέως γνωστό, οι συμβάσεις αποφυγής διπλής φορολογίας στοχεύουν στη διαμόρφωση ενός διεθνούς φορολογικού δικαίου των κρατών και στη ρύθμιση ζητημάτων που ανακύπτουν από τη συνεχώς αυξανόμενη οικονομική αλληλεξάρτηση, ανάμεσα σε χώρες με διαφορετικά οικονομικά συστήματα ή και διαφορετικούς ρυθμούς ανάπτυξης. Στους στόχους αυτής της προσπάθειας περιλαμβάνονται τα εξής:

Πρώτον, η ενίσχυση της αναπτυξιακής διαδικασίας μέσω της αποφυγής διπλής φορολόγησης και της πρόληψης της φοροδιαφυγής και της φοροαποφυγής με τα κατάλληλα εργαλεία, όπως είναι η ανταλλαγή πληροφοριών. Το πρόβλημα που αντιμετωπίζεται επί της διπλής φορολόγησης είναι διπλό και αναλύεται ως εξής:

Αρχικά δύο ή περισσότερα κράτη, δηλαδή το κράτος κατοικίας ή η έδρα μιας επιχείρησης και το κράτος από το οποίο προέρχεται και θεωρείται ως κράτος πηγής, επιβάλλουν φόρο στον ίδιο φορολογούμενο για το ίδιο εισόδημα της ίδιας χρονικής περιόδου. Επίσης, οι φορολογικές αρχές περισσοτέρων του ενός κρατών συμπεριλαμβάνουν στη φορολογητέα ύλη το ίδιο εισόδημα της ίδιας χρονικής περιόδου, το οποίο καταλήγει να φορολογείται στα χέρια διαφορετικών φορολογουμένων.

Εύλογα τα συγκεκριμένα προβλήματα συνιστούσαν στρεβλώσεις, αποτελώντας τροχοπέδη για την άσκηση επιχειρηματικής και επενδυτικής δραστηριότητας και υπονόμευσης της αναπτυξιακής διαδικασίας.

Δεύτερον, η ενίσχυση των διακρατικών οικονομικών και επενδυτικών σχέσεων, μέσω της δημιουργίας ενός ασφαλούς και σταθερού φορολογικού περιβάλλοντος για όσους επενδύουν σε άλλες χώρες.

Τρίτον, η ελεύθερη κίνηση κεφαλαίων και προσώπων, μέσω της άρσης φορολογικών εμποδίων που λειτουργούν ανασχετικά επί αυτής.

Η χώρα μας, παρακολουθώντας τις διεθνείς φορολογικές εξελίξεις, διευρύνει και επικαιροποιεί διαρκώς το δίκτυο των διεθνών αυτών συμβάσεων. Στο πλαίσιο αυτό, η κύρωση της αναθεωρημένης Σύμβασης Αποφυγής Διπλής Φορολογίας που συζητάμε σήμερα αποτελεί ένα μεγάλο και σημαντικό βήμα για την εμβάθυνση των οικονομικών σχέσεων μεταξύ της Ελλάδας και της Γαλλίας, καθώς και για την πρόληψη της διεθνούς φοροδιαφυγής και φοροαποφυγής που συντελούνται μέσω της αναζήτησης ευνοϊκότερης σύμβασης.

Μέσω της σύμβασης που συζητάμε σήμερα, διαμορφώνεται ένα ευνοϊκότερο και φιλικότερο επενδυτικό περιβάλλον και στις δύο χώρες, καθώς θεσπίζεται ένα σταθερό φορολογικό καθεστώς μεταξύ των δύο συμβαλλόμενων κρατών, το οποίο διαμορφώνει ευνοϊκό και ελκυστικό πλαίσιο για την επενδυτική δραστηριότητα, την επέκταση και εμβάθυνση των οικονομικών και εμπορικών σχέσεων και συνακόλουθα την οικονομική ανάπτυξη.

Η εν λόγω σταθερότητα αποτελεί σημαντικό πλεονέκτημα για τους κατοίκους του καθενός συμβαλλόμενου κράτος οι οποίοι επιθυμούν να πραγματοποιήσουν επενδύσεις στο άλλο κράτος, ιδιαίτερα σε ένα διεθνές περιβάλλον που χαρακτηρίζεται από αστάθεια και μεγάλες προκλήσεις. Μέσω της σύναψης της εφαρμογής της εν λόγω σύμβασης καθορίζεται με διαφάνεια και ασφάλεια το πλαίσιο για τις οικονομικές συναλλαγές πολιτών και επιχειρήσεων των δύο κρατών.

Η σημασία αυτής της σύμβασης αναδεικνύεται ακόμη περισσότερο αν συνυπολογιστεί το εύρος και η έκταση των οικονομικών σχέσεων των δύο χωρών. Ενδεικτικά αναφέρω τα εξής: Πρώτον, οι ελληνικές εξαγωγές προς τη Γαλλία αυξήθηκαν σημαντικά κατά τη διάρκεια της τελευταίας πενταετίας. Το 2021 αποτέλεσε τη χρονιά με τον μεγαλύτερο όγκο εξαγωγών, καθώς η συνολική αξία τους διαμορφώθηκε σε 1.852.000.000 ευρώ. Δεύτερον, οι επενδυτικές δραστηριότητες από γαλλικές επιχειρήσεις στην Ελλάδα αυξήθηκαν επίσης σε σημαντικό βαθμό. Σύμφωνα με τα στοιχεία της Τράπεζας της Ελλάδος. Το 2020 το απόθεμα γαλλικών άμεσων ξένων επενδύσεων αυξήθηκε κατά 78% σε σχέση με το 2019, φτάνοντας στα 2,73 δισεκατομμύρια ευρώ. Σημειώνω ότι οι επενδύσεις από τη Γαλλία στην Ελλάδα βρίσκονται στην τέταρτη θέση της γενικής κατάταξης, με μερίδιο 8,06% επί του συνόλου των ξένων επενδύσεων στη χώρα μας.

Παράλληλα, στη χώρα μας δραστηριοποιείται πλήθος θυγατρικών εταιρειών γαλλικών ομίλων και επιχειρήσεων, εγκατεστημένες κυρίως στην Αθήνα και στη Θεσσαλονίκη. Οι τομείς δραστηριοποίησής τους είναι η βιομηχανία, η ενέργεια, τα δημόσια έργα, οι μεταφορές, οι ασφαλιστικές υπηρεσίες, ο τουρισμός, τα δίκτυα διανομής και ο τομέας του φαρμάκου.

Από την άλλη πλευρά, οι επενδύσεις των ελληνικών εταιρειών στη Γαλλία επικεντρώνονται σε τομείς όπως τα δομικά υλικά και βιομηχανικά προϊόντα, οι υπηρεσίες τουρισμού, τα φάρμακα και τα καλλυντικά, τα τρόφιμα και η οινοποιία.

Κυρίες και κύριοι συνάδελφοι, η σύμβαση αποφυγής διπλής φορολογίας δεν αποτελεί τη μόνη διμερή συμφωνία που έχει συναφθεί μεταξύ Ελλάδας και Γαλλίας. Αναφέρω χαρακτηριστικά τις εξής συμφωνίες, που καταδεικνύουν τις στενές οικονομικές σχέσεις που υπάρχουν ανάμεσα στις δύο χώρες: Τη συμφωνία περί εναέριων μεταφορών, που υπογράφηκε το 1947, τη συμφωνία τεχνολογικής και επιστημονικής συνεργασίας, που υπογράφηκε το 1960, και τέθηκε σε ισχύ από το 1964, τη συμφωνία οδικών μεταφορών, που υπογράφηκε το 1969, τη συμφωνία για την αμοιβαία λειτουργία ραδιοσταθμού, που υπογράφηκε το 1982, την Κοινή Διακήρυξη για τη Στρατηγική Εταιρική Σχέση Ελλάδας - Γαλλίας, το 2015, και τον Οδικό Χάρτη για τη Στρατηγική Εταιρική Σχέση Ελλάδας - Γαλλίας, που υπογράφηκε το 2016. Βεβαίως, οι στενές σχέσεις φιλίας και συνεργασίας των δύο χωρών επισφραγίστηκαν και με τη Στρατηγική Συμφωνία Αμοιβαίας Αμυντικής Συνδρομής.

Συνοψίζοντας, μέσω της σύμβασης που συζητάμε σήμερα διασφαλίζεται η φορολογητέα βάση κάθε χώρας μέσω των διατάξεων για την πρόληψη της φοροδιαφυγής και της φοροαποφυγής που δεν προβλέπονταν στην ισχύουσα διμερή σύμβαση. Χαρακτηριστικό παράδειγμα είναι η διάταξη που προβλέπει ότι δεν χορηγείται προνόμιο της σύμβασης, δηλαδή ευνοϊκότερη φορολογική μεταχείριση, σε περίπτωση συναλλαγής ή συμφωνίας η οποία συνάφθηκε ακριβώς αποσκοπώντας στην απόκτηση του εν λόγω προνομίου.

Κυρίες και κύριοι συνάδελφοι, το νομοσχέδιο αυτό πληροί όλες τις προϋποθέσεις, για να τύχει ευρείας διακομματικής στήριξης, καθώς διαμορφώνει ένα ελκυστικό, σταθερό, επενδυτικό περιβάλλον, ενισχύοντας τον δείκτη συνεργασίας επί φορολογικών ζητημάτων μεταξύ των δύο χωρών.

Η νέα αυτή διμερής σύμβαση αποτελεί μία ακόμη θεσμική παρέμβαση της Κυβέρνησης του Κυριάκου Μητσοτάκη, στο πλαίσιο ενίσχυσης της αναπτυξιακής τροχιάς της χώρας και ισχυροποίησης της εθνικής οικονομίας.

Τέλος, καταθέτω κάποιες νομοτεχνικές βελτιώσεις διαδικαστικού χαρακτήρα.

Σας ευχαριστώ.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 88)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών.

Προχωρούμε, λοιπόν, στην ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής».

Σας επισημαίνουμε ότι η ψηφοφορία συμπεριλαμβάνει την αρχή του νομοσχεδίου, το άρθρο πρώτο, το άρθρο δεύτερο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 93.α.)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 11.46΄ λύεται η συνεδρίαση για αύριο,ημέρα Παρασκευή 21 Οκτωβρίου 2022 και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», που ανακοινώθηκε στην Ολομέλεια της Βουλής στις 13 Οκτωβρίου 2022.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**